Ўзбекистон истеъмол бозорида инфляция 4,8%ни ташкил қилди - 03.09.2020, Sputnik Ўзбекистон\nЎзбекистонда 1 йилда истеъмол товарлар нархи ўсиши 11,7%ни ташкил қилди - бу ўтган йилга нисбатан 5%га кам. 03.09.2020, Sputnik Ўзбекистон\n10:03 03.09.2020 (янгиланди: 10:10 03.09.2020)\nЎзбекистонда 1 йилда истеъмол товарлар нархи ўсиши 11,7%ни ташкил қилди - бу ўтган йилга нисбатан 5%га кам.\nТОШКЕНТ, 3 сен - Sputnik. Ўзбекистонда 2020 йил бошидан буён истеъмол бозоридаги нархлар ўртача 4,8 %га кўтарилди деб хабар қилмоқда Статистика қўмитаси.\nҚўмита маълумотига кўра Ўзбекистонда озиқ-овқат маҳсулотлари нархи январ (+0,4%), феврал (+0,6%), март(+0.85) ва апрел ойларида ўсиши кузатилган. Энг кўп ва кескин ўсиш (+1,4%) апрелда кузатилган. Май, июн ва июл ойларида озиқ овқатлар нархи ўртача (-0,4%) пасайиши кузатилган.\n2019 йил августига нисбатан (1 йил ҳисобида) истеъмол товарлари нархи ўсиши 11,7 %ни ташкил қилди. Бу бир йил олдинги кўрсатгичга нисбатан 5%га кам. 2018 йилнинг август ойидан 2019 йилнинг августигача истеъмол бозоридаги нархлар ўсиши 16,5 %ни ташкил қилган эди.


Феромакс | medu.uz - Дорилар ҳақида маълумотлар ўзбек тилида\nHome Йўриқномалар Феромакс\nПрепаратнинг савдо номи: Феромакс\nЭлементар темирга эквивалент\nкарбонил темири 100 мг\nРух сулфати моногидрати АҚШ.Ф. 61,8 мг\n(22,5 мг элементар рухга эквивалент)\nТаърифи: тўқ жигарранг, сариқ-зарғалдоқ ва оқ рангдаги рангли гранулалар билан тўлдирилган қизил қопқоқча ва тиниқ корпусдан ташкил топган капсулалар.\nФеромакс препаратининг фармакологик хусусиятлари унинг таркибига кирувчи компонентларнинг таъсирига боғлиқ.\nТемир, гемоглобиннинг таркибий қисми сифатида кислородни ташилишида муҳим роль ўйнайди. У шунингдек миоглобинда ва жигарда ҳам сақланади. Темир танқислиги анемияга олиб келади.\nФолат кислотаси организмда тетрагидрофолатга кислотасигача тикланади, у турли метаболик жараёнларда, шу жумладан пурин ва пиримидин нуклеотидларни синтезида ва бинобарин, ДНК синтезида ўрин тутувчи коферментлардан бири бўлиб ҳисобланади. У шунингдек айрим аминокислоталарни ҳосил бўлишида ва формиатни шаклланишида ва ишлатилишида иштирок этади. Фолат кислотасининг танқислиги мегалобласт анемияга олиб келади.\nРух (рух сульфат)\nРух кўпчилик ферментларнинг таркибига кириши туфайли, организм учун жуда зарур ҳисобланади. Рух меъда ости безида инсулинни ажралиб чиқишида иштирок этади. Рух ДНК синтезида ва ҳужайрани бўлинишида муҳим роль ўйнайди. Аниқланган танқислик жинсий етилишни кечикишига ва гипогонадимик паканаликка сабаб бўлади.\n– сурункали қон йўқотиш фонида (меъдадан қон кетишлар, ичакдан қон кетишлари, қовуқдан қон кетиши, геморроидал тугунлардан қон кетиши, мено- ва метроррагидлар), шунингдек сурункали алкоголизм, инфекцион касалликлар, тиришишга қарши воситаларни ва перорал контрацептивларни қабул қилиш фонида юз берадиган темир, фолат кислотасини биргаликдаги танқислиги оқибатида анемияларни даволаш;\n– ҳомиладорлик вақтида ва лактация даврида юз берадиган анемияларни даволаш;\n– ҳомиладорликнинг II ва III уч ойлигида, туғруқдан кейинги даврда, лактация даврида темир ва фолат кислотасининг танқислигини олдини олишда қўлланади.\nАнемияли пациентларда 1-2 капсуладан суткада бир марта 3 ой давомида (анемиянинг оғирлигига қараб).\nЯширин темир танқислиги бўлган пациентлар 1 капсуладан суткада бир марта 3-4 ҳафта давомида.\nҲомиладорлар 14 ҳафтадан бошлаб бир капсуладан суткада бир марта икки ҳафта давомида (ҳафталик танаффус билан), кейин препаратни туғруққача қабул қилишни такрорлайди (икки ҳафта қабул қилинади бир ҳафта танаффус).\nАёллар лактация даврида бир капсуладан суткада бир марта қабул қилиш лозим.\nАёллар ҳайз кўриш вақтида суткада бир капсуладан ҳайз кўришдан икки ҳафта олдин, цикл вақтида ва цикл тугагандан кейин икки ҳафта давомида. Препаратни қабул қилишнинг умумий давомийлиги, шу жумладан ҳайз циклида ўн кундан ошмаслиги керак.\nЖадал жисмоний юкламалари бўлган одамларга ва “Бери-Бери” ташхиси бўлган пациентларга препаратни суткада 1-2 капсуладан қабул қилиш тавсия этилади. Препарат ичга овқат вақтида ёки овқатдан аниш вақтида ёки овқатдан кейин ёки шифокорнинг кўрсатмаси бўйича қабул қилинади\nБўлиши мумкин бўлган ножўя таъсирлар: кўнгил айниши, қусиш, иштаҳани анорексиягача пасайиши, қабзият, диарея, гастралгия, ичак санчиғи, кекириш, аллергик реакциялар.\nОрганизмда темир миқдорини ошиши (гемосидероз, гемохроматоз), темирни ишлатилишини бузилишини (апластик анемия), сурункали жигар ва буйрак касалликлари, сурункали яллиғланиш касалликлари, назорат қилинмайдиган гипертензия, препаратни компонентларига юқори сезувчанлик, 12 ёшгача бўлган болалар.\nАнтацидлар билан ёндош даволаш темирни сўрилишини камайтиради. Темир ва тетрациклинлар бирга қўлланганида препаратни сўрилишини сезиларли пасайиши юз беради, бу даволаниш самарадорлигини пасайишига олиб келади.\nПараллел қўллаш фторхинолинларни леводопани, карбидопани тироксинни ва бисфосфонатлар самарадорлигини пасайтириши мумкин. Темир комплексларни ҳосил бўлиши сабабли пенициллинаминни сўрилишини камайтириши мумкин. Тиришишга қарши препаратларни зардобдаги концентрациясини фолат кислотаси орқали камайиши мумкин.\nПрепарат темир ва фолат кислотаси танқислиги билан боғлиқ анемияларда самарали, аммо бошқа этиологияли анемияларда самарасиз. Препаратни буюришдан олдин лаборатория таҳлилларига асосланиб беморда темир танқислигини тасдиқлаш лозим. Бошқа темир сақловчи препаратларни бирга қўллашдан сақланиш керак. Темир сақловчи препаратлар қўлланганида аҳлатни қора рангга бўялиши мумкин бўлиб, у клиник аҳамиятга эга эмас.\nҲомиладорлик ва лактация даврида қўлланиши. Бу маҳсулотни ҳомиладор аёлларда қўлланганда ҳомилада бузилиш чақириши ёки репродуктив қобилиятга таъсир қилиши мумкинлиги номаълум. Препаратни ҳомиладор аёлларда фақат жуда зарур бўлганида қўллаш керак.\nПрепаратни кўкрак сутига кириши номаълум. Чунки кўпчилик препаратлар кўкрак сутига ўтади, шунинг учун бу маҳсулотни эмизикли оналарга қўлланганда эҳтиёткорлик намоён қилиш керак.\nФеромакс капсулалари билан даволанганда дозани ошириб юборилишини биронта ҳоллари тўғрисида хабар қилинмаган. Агар темир дозасини ошириб юборилишига шубҳа бўлса, у ҳолда симптомлар ўз ичига кўнгил айниши, қусиш, ич кетиши, қорин оғриғи, қонли қусиқ, ичакдан қон кетишлар, ланжлик ва томир етишмовчилигини олади. Гипергликемия ва метаболик ацидоз ҳам кузатилиши мумкин. Даволашни дарҳол амалга ошириш керак. Оғир ҳолатларда, яширин фазадан сўнг қайталланиш 24-48 соатдан сўнг юз бериши мумкин бўлиб у кома, гипотензия ва гепатоцеллюлар некроз ва буйрак етишмовчилиги кўринишида намоён бўлади.\nПрепаратни кейинги сўрилишини камайтириш ёки бартараф қилиш учун қуйидаги ҳаракатлар тавсия қилинади:\nҚусиш учун воситаларни юбориш.\nМеъдани ювиш меъдага тушиб бўлган препаратларни чиқариб ташлаш учун керакли бўлиши мумкин. Буни деферроксамин (2 г/л) эритмасини ишлатган ҳолда ўтказиш керак. Деферроксаминни (5 г ни 50-100 мл сувда) меъда тозалангандан кейин юбориш керак. Беморни қусиқ массалари билан мумкин бўлган аспирацияни аниқлаш учун мунтазам кузатув остида, зарур бўлганда нафас аппаратини кислород аппарати ёрдамида тутиб туриш керак.\nМаннитол ёки сорбитол эритмасини меъдани тозаланишини чақириши учун бериш керак.\nОғир заҳарланиш: шок ва/ёки темирни зардобдаги юқори даражаси (> 142 мкмаль/л) билан бўлган кома бўлганида дарҳол ҳаётий фаолиятни тутиб туриш учун чораларини қўллаш ва деферроксаминни вена ичига қуйиш керак. Деферроксаминни тавсия қилинадиган дозаси эритмани вена ичига максимал 24 соатда 80 мг/кг гача секин юборилганда соатига 5 мг/кг ни ташкил қилади. Диққат: Агар инфузия тезлиги ҳаддан зиёд юқори бўлса, гипотения пайдо бўлиши мумкин.\nУнчалик оғир бўлмаган заҳарланишлар: деферроксаминни 50 мг/кг мушак ичига юбориш, (максимал доза 4 г)\nЗардобдаги темир даражасини назорат қилиш лозим.\nСув ёки электролит мувозанатини бузилишини тиклаш учун ҳар қандай суюқликларни қабул қилиш керак.\nФолат кислота одатда яхши ўзлаштирилади. Меъда ичак бузилишлари пайдо бўлиши мумкин. Кам аллергик реакциялар қайд қилинади.\n15 капсуладан поливинилхлорид плёнка ва алюмин фольгали контур уяли ўрамда (блистерда).\n2 блистердан қўллаш бўйича йўриқномаси билан бирга картон қутида.\nҚуруқ, ёруғликдан ҳимояланган жойда. 25оС дан юқори бўлмаган ҳароратда.\nИшлаб чиқарилган санадан бошлаб 18 ой.


Kutubxona | Қовоқ – витамин ва минераллар хазинаси...\nҚовоқ – витамин ва минераллар хазинаси\nQo'shdi: Admin (14.02.2020 / 13:33)\nҚовоқ жуда фойдали маҳсулот. Унинг таркибида инсон организми учун муҳим ҳисобланган витамин ва микроэлементлар мавжуд. Бу маҳсулотни ўзида дармондорилар комплексини жамлаган “хазина”га қиёслашади.\nҚовоқ таркибидаги А витаминининг сероблиги бўйича сабзидан сўнг иккинчи ўринда туради. Темир моддасининг кўплиги бўйича эса у сабзавотлар орасида рекорд натижага эга. Қовоқнинг 50дан ортиқ тури мавжуд. У 90 фоиз сувдан ташкил топган. Бу тарвузга нисбатан 2 фоиз кам дегани.\n100 гр қовоқ 22 ккалга тенг. Унинг таркиби темир, калий, кальций, магний минераллари ва Е, А, С, D, F, PP, T, В гуруҳи витаминларига бой. Қовоқ уруғи таркибида эса 50 фоиз мой, 35 фоиз ўсимлик оқсили, қанд, аминокислоталар, лейцин, тирозин кислотаси ва каротиноидлар мавжуд.\nУндан тайёрланган дамлама кўкрак оғриганда, қуруқ йўталда тавсия этилади. Этини сувда пишириб, сариқ касаллигида, буйрак, қовуқ хасталикларида сийдик ҳайдовчи омил сифатида истеъмол қилиш мумкин. Қовоқ овқат ҳазм қилиш тизими аъзоларининг ишини яхшилайди. Шунингдек, пешоб, ўт ҳайдовчи хусусиятга эга. Ушбу маҳсулот ични тозалайди. Шиш билан кечувчи қон томир касалликлари, жигар, буйрак хасталикларида ижобий таъсир этади.\nИбн Сино қовоқни қўрда кўмиб пишириб, қанд билан аралаштириб, ични юмшатиш учун истеъмол қилишни тавсия этган. Унинг шираси билан эса, томоқ оқриғини ва мия касалликларини даволаган.\nЯна қўрга кўмиб пишириб, қўл-оёқ оғриган жойларига боғланса, оқриқни қолдиради. Шу тарзда пиширилган қовоқни ўсимлик мойи билан аралаштириб битмайдиган яралар устига боғланса, малҳамдек таъсир қилади. Мазкур сабзавот таркибида пектин моддаси кўп бўлганлиги боис, уни истеъмол қилса, организмни холестериндан фориғ бўлишига кўмаклашади. Гижжаларни тушириш учун қовоқ уруғини истеъмол қилиш тавсия этилади.


Халққа раҳмингиз келсин, муҳтарам президент!" - Россия йўлларидан юк ташувчи Ўзбекистон ҳайдовчилари O'zbekiston - BBC News O'zbek\nХалққа раҳмингиз келсин, муҳтарам президент!" - Россия йўлларидан юк ташувчи Ўзбекистон ҳайдовчилари O'zbekiston\nСоҳиба Ҳаёт BBC Uzbek, Москва\nImage caption Ўзбекистонлик ҳайдовчилар тирикчилиги қийинлашди\n- Мана, юк иши "ўлди"...\n- Менинг оиламни ким боқади? Ногиронман, бундан бошқа ишга ярамайман.\n- Липецкдан - 500 км узоқдан келдим. 20-25 та машина чиқиб кета олмай ётибди. Сабаби: чегарадаги ҳолатлар.\n- Президентимизга мурожаат қилишдан бошқа чорамиз қолмади.\n- Ҳамма шунинг учун йиғилган. Ҳаммамиз ҳайдовчимиз - мусофирликда бола-чақа боқиш учун шунақа қилиб юрибмиз.\n- Бу ерда ҳеч ким сиёсатга қарши чиқмаяпти, шунчаки енгиллик сўраяпмиз.\n- Шу юкларни ташимасак, тирикчилик бўлмаяпти-да, нима қилайлик?!\n2020 йил 1 январдан кучга кирган «Жисмоний шахслар томонидан шахсий эҳтиëжлари учун товарларни олиб ўтиш тартибини янада такомиллаштириш тўғрисида»ги қарори ижроси оқибатида Россиядан Ўзбекистонга юк ташиш билан шуғулланувчи минглаб ҳайдовчиларни ишсиз қолган.\nМосквадаги бир гуруҳ юк ташувчилар тўпланишиб, Би-би-си ўзбек хизматига оғир вазиятда қолганликларини билдиришди.\nМуҳожир ҳайдовчиларга кўра, Ўзбекистон ҳукумати жорий қилган янги бож тўловлари ортидан мушкул вазиятга тушиб қолишган: улар йил бошидан бери ишсиз, боз устида янги йилгача муҳожирлардан йиғилган тонналаб совға-саломлар эгаларига етказилмаган. Чегарадан ўта олмай, ортга қайтган ҳайдовчилар йўлкира ва бошқа ҳаражатларга куйиб, қарзга ҳам ботган.\n"Биз Ўзбекистонга олиб бораётган пул ёки буюмларни шу оддий халқ ишлатаяпти. Кимдир ота-онасини Умрага юбораяпти, кимдир даволанаяпти. Мана, ҳозир менинг даволангани имкониятим йўқ. Мен даволаниб ётсам, оиламни ким боқади," - дейди Дониёр Ҳамроқулов.\nМуҳожирнинг айтишича, у йўл-транспорт ҳодисаси оқибатида ногирон бўлиб қолган.\nImage caption Авария ортидан ногирон бўлиб қолган ҳайдовчи бошқа ишга ярамаслигини айтади\n"Қўлим ва оёғим қийшиқ бўлиб қолган, оқсаб юраман. Бундан бошқа ишга ишларига ярамайман. Янги йилгача йиғилган юкларнинг эгалари телефон қилишаяпти, тушунтиришга ҳаракат қилаяпман. Ўзи 1200 долларга тушган, уларни ўтказишга энди яна 1800 доллар тўлаш керак. Қаердан оламан бунча пулни? Ҳамма юк ташувчилар норозилик билдираяпти. Балки Президент бирон ўзгартириш киритармикин, деб кутаяпман," - дейди ҳайдовчи.\nДониёр ҳамма хужжатлари борлиги, аммо қурилиш ишларини бажаришни соғлиги кўтармаслигини айтади.\n"Ўзбекистонга бориб таксичилик қилишга - умр ўтади, холос. Бир нима орттириб бўлмайди."\nЯна бир ҳайдовчи Хайрулло Атамирзаев Президентга мурожаат қилиш учун Москвага Липецкдан келганини айтади.\n"20-25 та машина бир ярим ойдан бери кета олмай ишсиз ётибди. Шунча ҳайдовчининг ортида пул кутиб турган оилалари, болалари кўз тикиб турибди. Тирикчилиги нима бўлди уларни?"\nБиз сиёсатга қарши эмасмиз, фақат бу бож тўловида енгиллик сўраб илтимос қилаяпмиз. Муҳтарам Президентимиз, илтимос, халққа рахмингиз келсин\nБиз суҳбатлашган олти нафар ҳайдовчининг барчаси оилада асосий боқувчиси эканлигини айтишмоқда. Бир юк ташувчи эса ишини бошлаганига бир йил ҳам бўлмагани, машина қарзини қандай тўлаши ҳақида боши қотганини билдирди.\n"Кўпчилигимиз ноиложмиз: машиналарини кредитга, «выкуп»га олганлар бор, - дейди Жўрабек Кимизов. - Эртанги кунимиз нима бўларкин, деб ҳавотирда яшаймиз. Масалан, мени 4 та болам бор. Ўзбекистонга борганимиздан бери эртамиздан қайғураяпмиз. Кечаю кундуз ухламай йўл юрамиз, ишимиз осон эмас. Қиш кунларида айниқса, оғир. Бунинг устида йўлларда ДАН ходимлари тўхтатади, пул олади. Божхонада ўзи ўтиш қийин эди, энди бирйўла ўтолмайдиган бўлиб қолдик. Бу тўловлар жуда ноўрин деб ўйлайман."\nМуҳожирлар бож тўловлари тўғрисидаги янги қарордан норози ҳайдовчилар жуда кўпчилик экан, аммо қўрқув боис, уларнинг айримларигина келишганини айтишди.\n"Мен ҳозир билганларим 300 дан ошиқ одам бор бу ерда. Улар бизни номимиздан ҳам гапиринг, дейишди. Бу ерда ўзимизда иш ўринлари вақтинчалик камлигидан юрибмиз, иложимиз йўқлигидан шу иш билан шуғулланаяпмиз," - дейди Элёр исмли ҳайдовчи.\nЮк ташувчилар бу борада Ўзбекистон президентига мурожаат қилишдан бошқа чоралари қолмаганини айтишди.\n"Президентимиздан илтимос қилардимки, чегара ва божхонани қатъий назоратга олсалар, Ўзбекистон фуқаролари билан, умуман ҳамма билан яхши муомала қилишларини, шу муаммоларни ҳал қилиб беришингизни сўраймиз," - дейди Жўрабек.\nШунингдек, биз учрашган барча ҳайдовчилар Би-би-си орқали Ўзбекистон Президенти Шавкат Мирзиёевдан ёрдам беришини илтимос қилишди.\n"Биз сиёсатга қарши эмасмиз, фақат бу бож тўловида енгиллик сўраб илтимос қилаяпмиз. Муҳтарам Президентимиз, илтимос, халққа рахмингиз келсин," - дея мурожаат қилишди муҳожирлар.\nЎзбекистон: Эски буюмларга янги божми? - O'zbekiston\nРоссия - Ўзбекистон: Томскда 10 нафар ўзбек ёниб кетган\nРоссия ҳаддидан ошган мигрантларга “ўрни”ни кўрсатиб қўядими?\nРоссия-Ўзбекистон: Насриддин Афанди ҳам мигрант бўлардими?


Агар эсингизда қолган бӯлса, ӯтган дастуримизда урушларнинг атроф-муҳитга бӯлган таъсири ҳақида сӯҳбатлашдик. Шунингдек такидлаб ӯтдикки урушлардан таъсирланадиган энг асосий омил, бу атроф-муҳит ва баъзи бир ҳолатларда урушларнинг таъсири йиллар ӯтиб ошкор бӯлади. Айтган сӯзларимизга Сионистик режимининг Ливан ва Ғазо секторига қилган ҳужумида кӯриш мумкин.\nЯрим асрдан бу ён араблар ва сионистлар орасида бӯлиб ӯтган тӯқнашувлар натижасида атроф-муҳит ҳам зарарланиб, унга қайта тикланмас оқибатлар таҳдид қилмоқда. 2006 йилда Сионистик режимининг Ливан жанубига бостириб киргани ва Ҳизбуллоҳ ҳаракати билан урушган пайти 1500 кишини қурбон қилиб, уларнинг кӯпи оддий фуқаролар бӯлган. Бундан ташқари 15000 уй-манзиллар харобага айланди. Аммо уруш шу билан якунланмай. Минтақа атроф-муҳитига катта табий зарарлар етказилди ва шунингдек Ливан маданий ва тарихий асарлари ҳам нобуд қилинди.\nСионистик режимининг ҳаводан қилган ҳужумида Бейрутга яқини Ӯртаер денгизи шарқий томонида жойлашган нефт манбалари портлатилди ва натижада 15000 тонна нефт денгизга қуюлди. Бу нефт Ливан, Сурия ва Туркия қирғоғларигача ёйилиб кетди. Шунингдек бу ҳамла натижасида нефт манбасида 25000 тонна нефт ёниб, ҳавода қора ва заҳарли булутларни вужудга келтирди. Бейрут шаҳрининг аэропорти бомбардимон қилинган пайти 40000 тонна нефт ӯт олди.\nСионистик режими ҳамласи натижасида Ливандаги қадимий Финиқийлар порти ҳам минглаб тонна қуюқ нефт билан булғанди. Ушбу минтақа Рим императорлиги, Салибийлар ҳужуми ва бошқа урушлардан омон қолган бӯлиб, Сионистик режими ваҳшийларча қилган ҳужумида аянчли оқибатларга дуч келди. Шунингдек тарихи минглаб йиллар илгарига бориб тақаладиган тарихий бинолар жиддий равишда зарар кӯрди.\nСонистик режимининг Ғазо секторига қилган қатор ҳужумларида 1,5 миллион фаластинликлар мушкулотга учраб, минтақа атроф-муҳитига ҳам жиддий зарар етган. 2008 йили бӯлиб ӯтган 22 кунлк урушда Сионистик режими фаластинликларга қарши фосфор бомбалар қӯллаган. Бу бомбалар ерга етиб борганда 100 бомбага парчаланади ва 45 метрга тарқалади. Бунинг натижасида бомбалар атрофида ҳар нима учраса куйиб нобуд бӯлади. Бомбалар ва ундан тараладиган газлар одамлар ва атроф-муҳитга катта зарар етказиб, асаб ва нафас йӯллари функциясини пасайтиради.\n22 унлик урушда фосфор бомбалар ҳатто денгизга ҳам ташланди ва ундаги тирик мавжудот, жумладан балиқларни ҳам заҳарлантирди.\nҲурматли тингловчилар! Сиз "Атроф-муҳитни асраб-авайлайлик" туркум эшиттириши навбатдаги сонини муқаддас Машҳад шаҳридан тинглаяпсиз. Дастуримиз давомида ҳам бизни тинглаб боринг.\nӮз замонида 22 кунлик уруш фаластинликлар атрф-муҳити учун учта катта зарар етказилди. Бири, Ғазо сектори сионистлар омонидан муҳосара бӯлиб, фаластинликлар нефт ӯрнида истеъмол қилиш учун мувофиқ бӯлган ёғлардан фойдаланишди. Иккинчиси, дарёларга ифлос сувлар қуйилиб, Ӯртаер денгизини заҳарлантирди. Учинчиси, кӯчаларда ташландиқ ва чиқиндилар тӯпланиб қолиб, минтақа аҳолиси саломатлигига жиддий зарар етказди.\nСионистик режим ҳар доим фаластинликлар ўртасида қўрқув ва ваҳима солиш ва уларнинг муқоваматни давом эттиришдан қайтариш мақсадида ҳамда Фаластин халқи устидан товламачилик жараёнини давом эттиришни кўзламоқдаки, ушбу мавзу ҳам зўравон Сионистик режимнинг ўз мақсадларига етиши учун ҳар қандай зулм ва жиноятни амалга оширишдан тап тортмаслигини билдиради.\nСионистик режимнинг тарихи Фаластин халқига қарши фожеалар билан ва ушбу режим расмийларининг ирқчилик ва жинояткорона позицияси билан тўлиб тошганФаластин халқи ўзоқ йиллар давомида шуни кўрсатишдики, Сионистик режимнинг жиноятлари ортидан улар оғир ва қийин кунларни бошдан ўтказишган бўлсада, аммо улар бир лаҳза бўлсада ушбу режим қаршисида ўзларининг муқовамат ҳаракатларини тўхтатишмади ва ушбу режимнинг золимона қонунлари ҳам Фаластин халқининг ишғолгар режимга қарши қўзғалишларини тўхтата олмади.


Банк Қозоғистон ландшафтларини тиклаш учун маблағ ажратди - Номадлар,Турклар,Қозоқ одатлари ва анъаналари,Қозоғистон табиати | QazaqTV\nTV series ‘Abzal Zhan’\nБанк Қозоғистон ландшафтларини тиклаш учун маблағ ажратди\n#яшил белбоғ #Жаҳон банки #Қизил Ўрда #кўкаламзорлаштириш\nҚозоғистон – яшил воҳага айлантирилади. Бу амбицияли мақсадни амалга ошириш учун ҳукумат мамлакат бўйлаб яшил белбоғлар яратиш, дарахтзорлар барпо этиш ва қачонлардир ҳосилдор бўлган ерларни тиклашга алоҳида эътибор бермоқда. Таъкидлаш жоизки, Глобал экологик жамғарма дастури доирасида Халқаро Тараққиёт ва тикланиш банки Қозоғистонга 4 миллион 300 минг доллар ажратди. Лойиҳа 5 йил ичида рўёбга чиқарилади.\nАян Мейраш, Қозоғистон Республикаси экология, геология ва табиий захиралар вазирлиги ўрмон хўжалиги қўмитаси матбуот котиби:\n- Молиялаштириш доирасида дарахт ўтқазиш орқали ҳосилдорлигини йўқотган ерларни қайта ўзлаштириш кўзда тутилган. Масалан, Қизил Ўрдада Орол муаммосини ҳал қилиш учун катта ишлар амалга ошириляпти. Пойтахтда яшил ҳудуд бор, Қизил Ўрда атрофида ҳам яшил белбоғ яратилади.\nОрол денгизи ўрнида яшил воҳалар барпо этиш. Бу лойиҳа ҳам рўёбга чиқариляпти. Масалан, яқин келажакда маҳаллий харитадаги ўлик сув ҳавзаси ўрнида 300 минг гектар ўрмонзор пайдо бўлиш арафасида. Унга қўшимча равишда яна 50 минг гектарга кўчат ўтқазилади. Тез орада бу ҳудудда махсус ўрмон хўжаликлари яратилади, унда йилига 4 миллион туп саксовул етиштирилади.\n- Бу ерда дарахтлар ва донли экинлар етиштириш бўйича селекция марказлари барпо этилади. Таъкидлаш жоизки, мазкур марказ президент томонидан қўйилган 2 миллиард туп дарахт экиш вазифасини уддалашимизга хизмат қилади.\nБундан ташқари, ХТТБдан олинган транш Қизил Ўрда ва Жамбил вилоятлари ўрмон хўжаликлари моддий-техник базасини мустаҳкамлашга хизмат қилади. Лойиҳа доирасида Туркистон вилоятидаги ҳисобга олинмаган ўрмонлар инвентаризация қилинади. Ақмўла минтақасида эса ўрмон ўсимликлари уруғларининг генетик банки яратилади.\nҚозоғистонликлар 16 мингдан зиёд таълим депозити очди\n2021 йилда 9 минг этник қозоқ “қондош” мақомини олди\nҚозоғистон Мустақиллиги 30 йиллигига бағишлаб 30 аудиокитоб тайёрланад


Зўрлаганлик учун қамалган хонанда озодликка чиқди - Anhor\nAnhor Все посты Зўрлаганлик учун қамалган хонанда озодликка чиқди\nЗўрлаганлик учун қамалган хонанда озодликка чиқди\nВояга етмаган қизни зўрлаганлик учун 5 йилга қамалган хонанда Жасур Умиров тўрт ойдан сўнг озодликка чиқди. Бу ҳақда Sputnik нашри ёзади.\nТошкент шаҳар ИИББ тарқатган хабарга кўра, 9 июнь куни артист колонияни тарк этган. Бир кун олдин Олий суд унинг жазосини озодликни чеклаш жазосига ўзгартирган.\n«У энди жазони колонияда ўтамайди. Аммо куннинг маълум вақтида унинг кўчага чиқиши тақиқланган», — дейди матбуот котиби.\n«Жорий йилнинг 8 июнь кунидаги Ўзбекистон Республикаси Олий судининг кассация инстанциясининг ажримига асосан Умиров Жасур Убайдуллаевич Ўзбекистон Республикаси Жиноят кодексининг 57-моддасини қўллаган ҳолда, шунингдек жабрланувчи ва унинг қонуний вакилининг унга нисбатан даъвоси йўқлигини инобатга олган ҳолда унга нисбатан чиқарилган озодликдан маҳрум қилиш жазоси озодликни чеклаш жазосига ўзгартирилган», — дейилади хабарда.\nШу йил февраль ойида Жиноят ишлари бўйича Каттақўрғон шаҳар судининг 2021 йил 2 февралдаги ҳукмига кўра, Ж. У. Жиноят кодексининг 118-моддаси (номусга тегиш) 1-қисми билан айбли деб топилиб, унга 5 йил муддатга озодликдан маҳрум қилиш жазоси тайинланган эди.\nУнинг шериклари эса “Ёлғон гувоҳлик бериш” ва “Жиноят ҳақида хабар бермаслик ёки уни яшириш” моддалари бўйича бир ярим йилга қамалганди. Уларнинг кейинги тақдири ҳақида ҳозирча маълумот йўқ.\n8 май куни Qalampir нашри жабрланувчи Шаҳзода Мўминова билан интервьюни чоп этди. Унда қиз ўзининг дастлабки айбловларини рад этиб, ҳаммаси унинг розилиги билан содир бўлганини айтган ва “хонандаги туҳмат қилганини” тан олган, деб ёзади Gazeta нашри.\nҚиз Жасурни Умировни айблаган биринчи интервью пайтида “босим остида” бўлганини айтади.\n«Олдин оиламга, дадамга бу менинг ўз хоҳишим билан бўлганини айтишга қўрқлим. Шунинг учун у мени зўрлаган деб айтгандим», — дейди қиз.\nШахзода Мўминова айни пайтда босим остида эмаслигини қайд этади.\nҚизнинг отасининг сўзларига кўра, ёшларнинг қариндошлари уларни унаштириш ҳақида келишиб олган.\nБош саҳифадаги фотосурат: RizaNovaUZ / YouTube\nЎзбекистоннинг Москвадаги элчихонаси аэропортларда фуқаролар тўплангани ҳақидаги маълумотларни рад этмоқда\nUzAuto Motors автомобилларини Тожикистонда ишлаб чиқариш бошланади


02 июн 2020, Тошкент вақти: 22:23\n-“Хуш келибсиз, қаерингиз оғрияпти”, деб ниҳоятда ширинсуханлик билан кутиб олишади. Уларнингг ширин сўзлигидан оғриётган бўлсанг шифо топиб кетасан, -деб қўшимча қилди Исмоил Жапаров.\nБоткен вилояти аҳолиси Ўзбекистон касалхоналарига улар яқин ҳудудларда жойлашгани учун ҳам мурожаат қилмоқда. Ўзбекистон-Қирғизистон чегаралари ёпиқ бўлган пайтда вилоят аҳолиси 50-60 километр олисликда жойлашган туман касалхонасига мурожаат қилишга мажбур бўлар эди. Чегаралар очилганидан сўнг эса қишлоқдан ўн километр узоқликдаги ўзбек касалхоналарида даволаниш имконияти пайдо бўлган.\n-Биринчидан, Боткенга бориш учун жуда узоқ йўл юриш керак. Иккинчидан, Боткенда шифокорнинг қабулига кириш ҳам осон эмас, уларнинг муомиласи ҳам қўполроқ. Ўзбекистон касалхоналарига борсак, жуда яхши кутиб олишади, яхши даволашади, - дейди Боткен вилоятидаги қишлоқлардан бирида яшовчи Мирболот Имарали.\nБоткен вилояти касалхоналаридаги шифокорларнинг қўпол муомиласидан шикоят қилаётган беморлар сони кўплигини вилоят бош шифокори Абдулаким Абдуллаев ҳам тан олди.\n-Албатта беш қўл баробар эмас. Қўпол муомала қилувчилар ҳам бор. Биз улар билан тушунтириш ишларини олиб бораяпмиз. Бугунги кунда қўпол муомалада бўлаётган шифокорлар сони озайиб бораяпти, -деди Абдулаким Абдуллаев.\nЎзбекистон ва Қирғизистон ўртасидаги чегаралар 2017 йилнинг сентябрида президент Шавкат Мирзиёев Бишкекка давлат ташрифи билан келгани ортидан очилган эди.\nАйни пайтда Ўзбекистон президенти Шавкат Мирзиёев иқтидорга келганидан бошлаб ўнларча марта тиббиёт соҳасидаги жиддий муаммолар ва етишмовчиликлар ҳақида гапирди. Соҳа раҳбарларини алмаштирди.\nМирзиëевнинг селектор йиғилишларида “тиббий хизматлар сифати пастлиги туфайли ҳар йили 30 мингга яқин фуқаро чет элга даволанишга боришга мажбур бўлаётганини” хавотирли омил сифатида таъкидлаб айтган.\nПрезидент Ўзбекистоннинг соғлиқни сақлаш тизимини “касал”деб баҳолаган эди.


БМТ расмийси 2010 йил июн зўрвонликлари бўйича ҳисоботни олқишлади\nБМТнинг Инсон ҳуқуқлари бўйича олий комиссари Нави Пилай Қирғизистонда рўй берган этник зўравонликларни тафтиш қилган комиссия ҳисоботини олқишлади.\nПилай хоним Қирғизистон раҳбариятини ҳисобот тавсияларини амалга тадбиқ этишни пайсалга солмасликка чақирди. У шунингдек Қирғизистон бўйича мустақил комиссия ташаббускори бўлган президент Роза Ўтунбаевани мақтади.\n3 май куни эълон қилинган ҳисоботда 470 киши ҳалок бўлган, 1900га яқин одам жароҳатланган, 400 мингдан ошиқ одам уйсиз қолган ёки ўз жойини ташлаб кетишга мжбур бўлган, саноқсиз аёллар зўрланган ва хусусий мулк талон-тарож қилинган воқеа сабабларига оид хулосалар келтирилган.\nУнда 2010 йил июн зўравонликлари қурбонларининг аксар кўпчилиги этник ўзбеклар бўлгани қайд этилади. Ўш ва Жалолобод шаҳарларида рўй берган воқеаларда қирғизлар ҳам жиддий жабр кўргани ҳам айтилади ҳисоботда.


Врач йўқлиги синдроми » Тиббий психология – Расмий сайт\nЯнгиликлар » Янгиликлар » Врач йўқлиги синдроми\nНевроз, депрессия ва истерия билан касалланган беморларни узоқ йиллар мобайнида кузатиш ва даволаш натижасида шу нарсага амин бўлдимки, тиббиётга, хусусан, нейропсихологияга «Врач йўқлиги синдроми» деган атамани киритиш керак. Ишончим комилки, ҳар бир невропатолог бу синдромни бир марта бўлса-да, ўз амалиётида кузатган. Масалан, сиз невроз билан касалланган беморни муваффақиятли даволадингиз. У яхши бўлиб кетди. Ҳатто уни бир ой назоратга ҳам олдингиз. У ёнингизга ҳар ҳафтада келиб турди. У сизнинг кўригингиздан, суҳбатларингиздан кўнгли тўлиб, яхши бўлиб юрди. Ундаги касаллик аломатлари бутунлай йўқолди. Сиз ҳурсанд бўлиб беморни уйига жўнатдингиз. Ҳар эҳтимолга қарши телефон рақамингизни ҳам бердингиз. Ишончингиз комилки, энди у сизга ўз касаллигидан шикоят қилиб келмайди. Байрамлар билан табриклаб телефон қилиши мумкин, холос. Чунки у тузалди. Бироқ… Минг афсуски, бемор уйига кетганидан сўнг бир ҳафта ўтар-ўтмас (баъзида бир ой ўтгач) у сизга телефон қила бошлайди.\n«Доктор, менинг бошим яна оғрияпти, яна уйқум бузилган, кайфиятим яна тушиб кетди, танам қақшаб оғрияпти», деб шикоят қилади. Агар аёл киши бўлса, йиғлаб юборади. Сиз «Бемор шамоллаб қолибди ёки оилада уриш-жанжал бўлибди шекилли», деб ўйлайсиз. Маълум бўладики, оилада ҳеч қанақа можаро бўлмаган, бемор шамолламаган ҳам! Сиз уни обдон текширасиз ва ҳеч қандай касаллик аломатларини топмайсиз. Бу ҳақда беморга ҳам айтасиз. У ҳурсанд бўлиб уйига қайтади. Эътибор қилинг-а, кечагина аҳволидан азият чекиб турган бемор сизни кўргач ва текширувлардан ўтгач 1–2 соат ичида яхши бўлди-қолди. Нега шундай бўлди? Нега бемор уйига кетгач касал бўлиб қолди. Бу ҳолатни бемалол «Врач йўқлиги синдроми» деб аташ мумкин. Гўёки беморнинг ёнида врач йўқлиги сабабли, унинг ёнига касаллик аломатлари ташриф буюрди. Бемор врачнинг ёнига келувди, бу аломатлар яна йўқ бўлиб кетди. Бу феноменни кўпчилик невропатологлар ўз амалиётида кузатган.\nИстерик беморда бу ҳолат кўп такрорланади. Шунинг учун ҳам бундай беморлар врачма-врач сарсон бўлиб юришади. Бир йил ичида 10 та нуфузли клиникада даволанган, тузалган ва ҳар гал уйига қайтгач яна касал бўлаверган битта аёлни биламан. Ахийри уни нейропсихологга, яъни менга юборишган. Мен ҳам уни 3 марта «самарасиз» даволаганман. Тўғрисини айтганда, шу аёлни текширавериб ва даволайвериб «Врач йўқлиги синдроми» атамасини ўйлаб топдим. Бир куни у: «Доктор, менга ҳеч ким ташхис қўя олмади. Сиз ҳам буни эплай олмадингиз. Агар ташхисни тўғри қўйганларингизда мен тузалиб кетардим», деди. Кетаётганида «Янги даволаш усулларини ўйлаб топинг, кейин олдингизга балким келарман», деди. Албатта унинг бу сўзлари менга алам қилди. Чунки беморда невроз ва психосоматик бузилишлардан бошқа ҳеч қандай касаллик йўқ эди. Буни унга тушунтириб ҳам бўлмасди. Психологияда ҳеч қандай гапга юрмайдиган ва ҳеч кимга ишонмайдиган одамларни «психологик ригид одам» деб аташади.\nБундайларни ҳеч қандай усул билан даволаб бўлмайди. Унинг исми Тамара эди, асосан рус тилида сўзлашарди. «Тамара опа, мен сизга янги даволаш усулини эмас, балки сиз учун янги диагноз ўйлаб топдим, яъни «Синдром отсутствуюшего врача», дедим. Хоҳласангиз бу синдромни сизнинг номингиз билан «Тамара опа синдроми» деб атайман. Машҳур врач Паркинсонга ўхшаб тарихда қолиб кетасиз», дедим. У кулиб юборди. Мен унга нега шу фикрга келганимни тушунтириб бердим. Ҳар доим уйига кетганидан сўнг касаллик аломатлари пайдо бўла бошлашини, врач ҳузурига келганидан сўнг эса бу белгилар ўтиб кетаётганлигини мисоллар билан тушунтириб бердим. Суҳбатимиз охирида «Энди сиз врачларнинг олдига эмас, балки врачлар сизнинг уйингизга ташриф буюришлари керак», дедим ҳазиллашиб. Бир ойдан кейин яна дод-вой солиб келасиз. Сизда «Врач йўқлиги синдроми», дедим.\nОрадан 1 ой ўтгач бемор телефон қилиб жиддий оҳангда: «Доктор, мен уйга келганимдан сўнг сизнинг гапларингиз ҳақида кўп ўйладим. Сиз жуда тўғри хулосага келгансиз. Менда ҳақиқатан ҳам «Врач йўқлиги синдроми» шекилли. Касалим қандайлигини энди тушундим. Сизга катта раҳмат! Сизни кўп қийнаганим учун узр», деди. Мен ҳам «Агар сиз қийнамаганингизда янги синдромни ўйлаб топмасдим», дедим. У ҳақиқатан ҳам ўша суҳбатдан кейин тузалиб кетди. Бемор билан кейинги учрашувларимизда ҳам мен унда ҳеч қанақа невротик аломатларни кўрмадим. У, ҳатто руҳан тетиклашиб, дунёқараши ўзгариб кетди. Чунки унда касалликларга нисбатан кучли психологик иммунитет шаклланган эди.\nҚўшилган: 18:09 / 14-04-2021 Ўқилди: 89


ЎзА - Шу пайтгача китобхонликка дахлдор қарор чиқарган давлат раҳбари бўлмаган\n02.08.2018 12:16 Чоп этиш версияси\nШу пайтгача китобхонликка дахлдор қарор чиқарган давлат раҳбари бўлмаган\nАтиги бир йилнинг у ёқ-бу ёғида юртимиз “Китоблар мамлакати”га айланди...\nПрезидентимизнинг 2017 йил 3 август куни ижодкор зиёлилар вакиллари билан учрашуви том маънода тарихий воқеа бўлди. Адабиёт, санъат, маънавиятга тааллуқли барча соҳалар фаолиятида туб бурилиш, янгиланиш даврини бошлаб берди. Ҳамма ўз ишига, фаолиятига мутлақо янги, ҳаётий реаллик, миллат руҳи, шаъни ва шавкати мезонларидан қараб ёндаша бошлади.\nПрезидентимиз қаерга борса, вилоятлар, маҳаллалар, ҳарбий қисмлар ва санъат даргоҳлари бўлсин, албатта, кутубхоналарга кириб, ҳаммани китоб ўқишга тарғиб қилади. “Китобсиз – келажак йўқ” деган гаплари аллақачон даъватга айланиб бўлди. Ҳатто айрим газеталаримиз бу гапни ўзларига шиор қилиб олди. Атиги бир йилнинг у ёқ-бу ёғида юртимиз “Китоблар мамлакати”га айланди. Дунё тарихида шу пайтгача китоб ва китобхонликка дахлдор давлат миқёсида қарор чиқарган раҳбар бўлмаган экан.\nМени китобга алоқадор бир мутахассис сифатида яна шу нарса қизиқтирадики, қурилаётган янги уйлар, массивлар, ҳатто бошқа йўналишлардаги иншоотларда ҳам кутубхона, китоб дўконлари учун жой ажратилмоқда.\nЎша тарихий учрашувда Президентимиз барча соҳалар қатори ноширлик-матбаачилик масалаларига ҳам алоҳида тўхталди. Соҳани ривожлантириш, унинг моддий-техник базасини кучайтириш, энг муҳими, халқимизнинг маънавий дунёсини бойитадиган, савияси, руҳиятини кўтарадиган, ёшларни ватанпарварлик, фидойиликка чорлайдиган китоблар чоп этиш бўйича топшириқлар берди. Бу борада таъбир жоиз бўлса, “Ижтимоий буюртма” мақомидаги янги асарлар яратиш ва чоп этиш лозимлигини таъкидлади. Матбуот ва ахборот агентлиги, Ёзувчилар уюшмаси буюртмалари асосида замондошларимизнинг ҳаёти, фаолияти, фидойи меҳнати тараннум этилган кўплаб янги китоблар чоп этилмоқда ва улар бугун-эрта ўқувчилар қўлига етиб боради.\n“Шарқ” нашриёт-матбаа акциядорлик\nкомпанияси бош муҳаррири


Президент Тошкентнинг инвестиция лойиҳалари билан танишди\n13 Aprel 12:59 / Published in Иқтисодиёт\nКеча, 12-апрел, душанба куни Шавкат Мирзиёевга Тошкентда амалга оширилиши режалаштирилган инвестиция лойиҳалари тақдим этилди.\n2021-2023 йилларда пойтахтда қиймати 10,7 миллиард долларга тенг 1390 та инвеститсия лойиҳаларини амалга ошириш ва 98 мингга яқин иш ўринларини яратиш режалаштирилган, деб хабар беради давлат раҳбари матбуот хизмати. Жорий йилнинг ўзида 4,1 миллиард долларлик инвестицияларни ўзлаштириш режалаштирилган.\nБиринчи чоракда 1,8 триллион сўмлик 130 лойиҳа ишга туширилди, қарийб 2 минг иш ўрни яратилди. Хусусан, саноатда 55 та, хизмат кўрсатиш соҳасида 63 та ва уй-жой қурилишида 12 та лойиҳа амалга оширилди.\nЙил охиригача режалаштирилган лойиҳалар қаторида Мирзо Улуғбек вилоятида қурилиш материаллари ишлаб чиқарадиган корхонанинг очилиши номланди. Йилига 110 минг тонна металлни қайта ишлаш асосида бу эрда қуйма пўлат, арматура, тирсаклар, каналлар ишлаб чиқарилади. Корхонада 200 та янги иш ўринлари яратилади.\nЙил охирига қадар қиймати 30 триллион сўмдан зиёд бўлган 847 лойиҳани амалга ошириш ва 36 мингга яқин иш ўринларини яратиш режалаштирилган.\nБундан ташқари, Тошкент корхоналари 2021-2023 йилларда 3 миллиард долларлик маҳсулот экспорт қилишни режалаштирмоқда. Жорий йилда 800 миллион доллардан ортиқ қийматдаги саноат маҳсулотлари ва қарийб 70 миллион долларга мева-сабзавот экспорт қилиниши кутилмоқда.\nTagged under: сармоявий лойиҳалар, ТАҚДИМОТ, ТОШКЕНТ, ШАВКАТ МИРЗИЕЕВ


Ҳаётга ҳурмат кўрсатиш — Худонинг ҳаётга, қонга ва абортга нуқтаи назари | Таълимотлар\nХудонинг ҳаётга бўлган нуқтаи назари\nХудонинг ҳаётга бўлган нуқтаи назари қандай?\nХудонинг абортга бўлган нуқтаи назари қандай?\nҲаётга бўлган эҳтиромни қандай кўрсатишимиз мумкин?\n1. Барча тирик мавжудотларни ким яратган?\n«ЯҲОВА ҳақ Худодир. У барҳаёт Худо»,— деган эди Еремиё пайғамбар. (Еремиё 10:10) Ҳа, Яҳова барча тирик мавжудотларнинг Яратувчисидир. Айнан шу сабаб самовий мавжудотлар: «Сен бутун борлиқни яратдинг ва ҳамма нарса Сенинг ироданг ила яратилган ва мавжуддир»,— дейишяпти. (Ваҳий 4:11) Шоҳ Довуд эса Аллоҳни улуғлаб шундай куйлаган: «Ҳаёт манбаи Сендадир». (Забур 36:9) Дарҳақиқат, ҳаёт — Худонинг инъоми.\n2. Тангримиз ҳаётимизни қандай қўллаб-қувватлаяпти?\n2 Шунингдек, Тангримиз Яҳова ҳаётимизни қўллаб-қувватлаб турибди. (Ҳаворийлар 17:28) Масалан, У ейишимиз учун озиқ-овқат, ичишимиз учун сув, нафас олишимиз учун ҳаво ва яшашимиз учун сайёрамизни берган. (Ҳаворийлар 14:15–17 ни ўқинг.) Яҳова ато этган бу нарсалар ҳаётимизни завқли қилади. Лекин қувончимиз тўлиқ бўлиши учун Худонинг қонунларини ўрганиб, уларга риоя қилишимиз даркор. (Ишаё 48:17, 18)\nҲАЁТГА БЎЛГАН ЭҲТИРОМ\n3. Ҳобилнинг ўлимига Худо қандай муносабатда бўлди?\n3 Аллоҳ ҳам ўзимизнинг, ҳам ўзгаларнинг ҳаётини қадрлашимизни хоҳлайди. Одамато билан Момоҳавонинг ўғли Қобилнинг укаси Ҳобилга қаттиқ жаҳли чиққан воқеани олайлик. Яҳова Қобилни жаҳл қилиш оғир гуноҳга етаклаши мумкин, деб огоҳлантирган эди. Бироқ Қобил огоҳлантиришни назар-писанд қилмай, «укаси Ҳобилга ташланиб, уни ўлдирди». (Ибтидо 4:3–8) Яҳова қотиллик учун Қобилни жазолади. (Ибтидо 4:9–11)\n4. Тавротда Худонинг ҳаётга бўлган муносабати қандай акс эттирилган?\n4 Орадан минг йиллар ўтиб, Аллоҳ Яҳова Исроил халқига қонунлар берди. Бу қонунлар уларга Худога маъқул тарзда хизмат қилишга ёрдам берар эди. Қонунлар Мусо пайғамбар орқали берилгани учун баъзан улар Мусонинг Таврот китоби деб аталади. Тавротда: «Қотиллик қилманглар»,— деган амр бор. (Қонунлар 5:17) Бу амр исроилликларга Худо инсонларнинг ҳаётини қадрлашини ва улар ҳам бошқаларга шундай муносабатда бўлишлари кераклигини кўрсатарди.\n5. Абортга қандай қарашимиз керак?\n5 Туғилмаган боланинг ҳаётига қандай муносабатда бўлиш керак? Тавротга биноан ҳомиланинг ўлимига сабабчи бўлиш оғир гуноҳ эди. Ҳа, ҳатто туғилмаган боланинг ҳаёти Яҳованинг назарида жуда қадрли. (Чиқиш 21:22, 23; Забур 127:3 ни ўқинг.) Демак, аборт қилиш нотўғри.\n6. Нега ўзгалардан нафратланмаслик керак?\n6 Ҳаётга эҳтиром билан қараш ўзгаларга тўғри нуқтаи назарга эга бўлишни ҳам ўз ичига олади. Муқаддас Китобда шундай дейилган: «Биродаридан нафратланадиган ҳар бир киши қотил. Ҳеч бир қотил эса абадий яшамаслиги сизларга аёндир». (1 Юҳанно 3:15) Агар абадий яшашни истасак, унда ўзгаларга нисбатан ҳар қандай нафратни қалбимиздан юлиб ташлашимиз керак, чунки нафрат кўпинча зўравонликка олиб келади. (1 Юҳанно 3:11, 12) Бир-биримизни севишни ўрганиш муҳим.\n7. Қандай одатлар ҳаётга ҳурматсизлик кўрсатилаётганидан дарак беради?\n7 Ҳаётимизни ҳурмат қилаётганимизни қандай кўрсата оламиз? Ҳеч ким ўлишни хоҳламайди, бироқ баъзилар шунчаки кўнгилхушлик қиламан деб ҳаётини хавф остига қўяди. Масалан, улар тамаки, нос, чилим чекишади ёки гиёҳванд моддаларни истеъмол қилишади. Бу одатлар нафақат соғлиққа зарар келтиради, балки кўпинча ўлимга сабаб бўлади. Бундай ишлар билан шуғулланганлар ҳаётни муқаддас деб билишмайди. Бу ишлар Худонинг назарида нопокдир. (Римликларга 6:19; 12:1; 2 Коринфликларга 7:1 ни ўқинг.) Худони мамнун қиламан десак, қанчалик қийин бўлмасин, бундай одатларни ташлашимиз лозим. Яҳова бизга керакли ёрдамни беради. Ҳаётга Худонинг қимматбаҳо ҳадясидек қараш учун қилган ҳаракатларимизни У қадрлайди.\n8. Нега доим эҳтиёт чораларини кўришимиз даркор?\n8 Агар ҳаётни қадрласак доим эҳтиёт чораларини кўришга ҳаракат қиламиз. Бепарволик қилмаймиз ва шунчаки кўнгил очиш учун ҳаётни хавф остига қўймаймиз. Масалан, машина ҳайдасак эҳтиёт бўламиз. Шафқатсиз ёки хавфли спорт турларидан четланамиз. (Забур 11:5) Тавротда исроилликларга шундай дейилган эди: «Янги [томи текис] уй қурсангиз, томингиз устига тўсиқ [яъни паст девор] қуринг. Тағин биров том устидан йиқилиб тушиб, хонадонингиз қон тўкилганликда айбдор бўлиб қолмасин». (Қонунлар 22:8) Бунга амал қилай десангиз, бирортаси йиқилиб тушиб жиддий зарар кўрмаслиги учун уйингиздаги зинапоялар мустаҳкам бўлиши керак. Агар машинангиз бўлса, у доимо соз ҳолатда бўлсин. Уйингизу машинангиз ўзингизга ва бошқаларга хавф туғдиришига йўл қўйманг.\n9. Ҳайвонларга қандай муносабатда бўлишимиз керак?\n9 Ҳайвонларнинг ҳаёти тўғрисида нима дейиш мумкин? Ҳайвонларнинг ҳаёти ҳам Парвардигор кўзида муқаддасдир. Тўғри, Худо уларни овқат, кийим учун ёхуд хавф туғдирса ўлдиришга ижозат берган. (Ибтидо 3:21; 9:3; Чиқиш 21:28) Бироқ уларни қийнаш ёки шунчаки томоша учун ўлдириш нотўғри. Чунки бундай ишлар ҳаётнинг муқаддаслигига ниҳоятда ҳурматсизлик бўлар эди. (Ҳикматлар 12:10)\nҚОНГА БЎЛГАН ЭҲТИРОМ\n10. Ҳаёт билан қон чамбарчас боғлиқ эканини Худованд қандай кўрсатди?\n10 Қобил укаси Ҳобилни ўлдирганида Яҳова унга: «Укангнинг қони тупроқдан Менга нола қиляпти!» — деб айтган эди. (Ибтидо 4:10) «Укангнинг қони» деганда Худо Ҳобилнинг ҳаётини назарда тутган эди. Ҳобилнинг жонини олгани учун Қобил жазоланиши керак эди. Чунки мажозий маънода қон, яъни Ҳобилнинг ҳаёти адолат ўрнатилишини талаб қиларди. Ҳаёт билан қон чамбарчас боғлиқлиги Нуҳ пайғамбар давридаги Тўфондан кейин яна бир бор тасдиқланди. Тўфондан олдин одамлар фақат мева-чева, сабзавот, ғалла ва ёнғоқлар истеъмол қилишган. Бироқ Тўфондан сўнг Яҳова Нуҳга ва унинг ўғилларига: «Ер юзида яшаётган ҳайвонларнинг барчаси сизларга егулик бўлсин»,— деган эди. Лекин давом этиб: «Фақат этни жони [ёки ҳаёти], яъни қони билан еманглар»,— деб буюрганди. (Ибтидо 1:29; 9:3, 4) Кўриняптики, Худованд назарида ҳаёт билан қон чамбарчас боғлиқдир.\n11. Қайси амр Нуҳ пайғамбар давридан бери ўз кучини йўқотмаган эди?\n11 Агар ҳаётни қадрласак қон истеъмол қилмаймиз. Тавротда Худонинг бундай амри бор: «Исроил ўғилларидан бирортаси... ов қилганда еса бўладиган ёввойи ҳайвонни ёхуд қушни тутса, унинг қонини оқизиб, қонни тупроқ билан кўмиб қўйсин.... Мен Исроил ўғилларига: “Ҳеч бир тирик мавжудотнинг қонини истеъмол қилманглар...”,— деганман». (Левилар 17:13, 14) Қон истеъмол қилмаслик ҳақидаги амр илк бор бундан тахминан 800 йил аввал Нуҳ пайғамбарга берилган бўлса-да, ҳали ҳам ўз кучини йўқотмаган эди. Тангри Яҳованинг нуқтаи назари аниқ эди: Унинг хизматчилари ҳайвон гўштини ейиши мумкин, лекин қонини оғзига олмаслиги керак. Улар қонни ерга тўкиб юбориши даркор эди. Шунда мажозий маънода ҳаёт уни берган Яратувчига қайтарди.\n12. Милодий биринчи асрда берилган қон тўғрисидаги қайси амр ҳозирга қадар муҳим?\n12 Бунга ўхшаш амр масиҳийларга ҳам берилган. Милодий биринчи асрда ҳаворийлару оқсоқоллар йиғилиб, масиҳийлар жамоатидаги барча амал қилиши керак бўлган амрларни муҳокама қилишган. Улар қуйидаги хулосага келишган: «Муқаддас руҳ ёрдами билан биз қуйида келтирилган зарур нарсалардан ортиғини бўйнингизга юкламасликка қарор қилдик: бутларга бағишланган нарсалардан, қондан, ҳаром ўлган ҳайвон гўштидан ва зинодан ўзингизни сақланглар». (Ҳаворийлар 15:28, 29; 21:25) Хуллас, ўзимизни қондан сақлашимиз керак. Худонинг назарида бу амрга риоя қилиш, худди бутпарастлик ва зинодан қочиш каби жиддийдир.\nШифокор спиртли ичимликларни тақиқлаб қўйса, уни томир орқали баданингизга киритармидингиз?\n13. Қондан сақланиш амрига уни томир орқали қуймаслик ҳам киришини мисол ёрдамида тушунтиринг.\n13 Қондан сақланиш уни томир орқали қуйиш ҳам тақиқланганини англатадими? Ҳа. Бир мисолни кўриб чиқайлик. Айтайлик, шифокор сизга спиртли ичимликларни тақиқлаб қўйган. Хўш, уни оғизга олмас экансиз, томир орқали баданга киритасизми? Албатта йўқ! Шунга ўхшаб, қондан сақланиш уни баданга ҳеч қанақасига қуймасликни англатади. Демак, баданимизга томир орқали қон қуйилишига йўл қўймасак, бу амрга амал қилган бўламиз.\n14, 15. Агар шифокорлар қон қуйиш даркор, дейишса масиҳий нима қилади ва нега?\n14 Лекин масиҳий ўта оғир аҳволда бўлса ёки унга жиддий операция қилишга зарурат туғилса-чи? Шифокорлар қон қуйилмаса бемор ўлади, деб айтиши мумкин. Албатта, Худонинг хизматчиси ўлишни истамайди. Шу сабаб, у Худонинг қимматбаҳо инъоми бўлган ҳаётни сақлаб қолиш учун қон қуйилишидан холи даволаш усулларига рози бўлади. Масиҳий бундай даволаш усулларини излайди ва ўзига тўғри келадиган қонсиз даволаш усулларини танлайди.\n15 Масиҳий Худонинг қонунини бузиб бўлса-да, бу дунёда ҳаётини узайтиришга интиладими? Исо шундай деган: «Кимдир ўз жонини [ёки ҳаётини] сақламоқчи бўлса, ундан маҳрум бўлади. Аммо мени деб жонидан маҳрум бўлса, уни сақлаб қолади». (Матто 16:25) Биз ўлишни хоҳламаймиз. Бироқ ҳаётимизни сақлаб қоламиз деб Худонинг амрини бузсак, абадий ҳаётдан маҳрум бўлишимиз ҳеч гап эмас. Аллоҳнинг амри тўғри эканига ишониш оқилонадир. Қандайдир сабабларга кўра оламдан ўтсак ҳам, ҳаёт Манбаи тирилиш бўлганда бизни ёдга олиб, қимматбаҳо ҳаётни қайтаришига ишончимиз комил бўлиши керак. (Юҳанно 5:28, 29; Ибронийларга 11:6)\n16. Худонинг хизматчилари қон масаласида қандай қарорга келишган?\n16 Худонинг содиқ хизматчилари Унинг қонга тегишли амрига риоя этишга қатъий қарор қилишган. Улар ҳеч қандай кўринишда қонни истеъмол қилишмайди. Бу тиббий мақсадларда қўлланиладиган қонга ҳам тегишли *. Улар шунда аминки, қонни яратган Худо улар учун нима энг яхши эканини билади. Сиз ҳам бунга аминмисиз?\nҚОННИНГ ТЎҒРИ ҚЎЛЛАНИЛИШИ\n17. Қадимги Исроилда қондан фақат қайси мақсадда фойдаланиш мумкин эди?\n17 Тавротга кўра қондан фақат битта мақсадда фойдаланиш мумкин эди. Яҳова қадимги исроилликларга топиниш борасида шундай амр берган эди: «Тирик мавжудотнинг жони [ёки ҳаёти] қондадир. Гуноҳларингизни ювинглар дея, Мен сизларга қонни қурбонгоҳ учун бердим. Қон орқали гуноҳдан фориғ бўласизлар». (Левилар 17:11) Исроилликлар гуноҳ қилганда Аллоҳ уларни кечириши учун ҳайвонни қурбонликка келтиришарди. Шунда қурбонликнинг қонидан бироз олинарди ва муқаддас чодирдаги қурбонгоҳга, Худонинг маъбади қурилганида эса у ердаги қурбонгоҳга сепиларди. Демак, қонни фақат шундай қурбонликлар келтириш мақсадида қўллаш мумкин эди.\n18. Исонинг тўкилган қони туфайли бизда қандай имконият пайдо бўлди?\n18 Ҳозир масиҳийлар Тавротга риоя қилиб қурбонлик келтиришмайди ва унинг қонини қурбонгоҳ устига сепишмайди. (Ибронийларга 10:1) Чунки исроилликлар қонни бу мақсадда қўллагани рамзий маънога эга бўлиб, Худонинг Ўғли Исо Масиҳнинг қимматбаҳо қурбонлигига ишора қилар эди. 5- бобдан билиб олганимиздай, Исо биз учун ўз ҳаётини бериб қонини қурбонлик сифатида тўкди. Кейин Худо уни тирилтирганида у осмонга кўтарилиб, тўккан қонининг баҳосини биратўла Худога тақдим этди. (Ибронийларга 9:11, 12) Бу эса гуноҳларимиз кечирилишига асос бўлиб, абадий ҳаётга эга бўлишимизга йўл очди. (Матто 20:28; Юҳанно 3:16) Қоннинг айнан шундай қўлланилиши ниҳоятда муҳим! (1 Бутрус 1:18, 19) Фақатгина Исонинг тўкилган қонига ишониш орқали нажот топа оламиз.\nҲаёт ва қонга эҳтиромни қандай намоён қила оласиз?\n19. «Бирон-бир инсоннинг қони тўкилишида айбдор» бўлмаслик учун нима қилишимиз керак?\n19 Худовандимиз Яҳовага ҳаёт инъоми учун нақадар миннатдормиз! Исонинг қурбонлигига ишониш туфайли абадий яшаш умиди пайдо бўлди. Наҳотки бу тўғрисида бошқаларга айтгингиз келмаётган бўлса?! Худо каби бошқаларнинг ҳаёти учун қайғурсак, хушхабарни ғайрат билан ваъз қиламиз. (Ҳизқиё 3:17–21 ни ўқинг.) Агар бу ишда жон куйдириб қатнашсак, ҳаворий Павлусдек: «Мен бирон-бир инсоннинг қони тўкилишида айбдор эмаслигимга бугун гувоҳ бўлишингизни истайман. Зеро мен Тангрининг иродасини сизларга етказишдан бош тортмаганман»,— деб айта оламиз. (Ҳаворийлар 20:26, 27) Хуллас, Худо ва Унинг ниятлари ҳақида бошқаларга гапирсак, ҳаёт билан қонни юқори қадрлаётганимизни кўрсатамиз.\nҲАЁТНИ ҚАДРЛАЁТГАН БЎЛСАК\nтуғилмаган боланинг ҳаётини қадрлаймиз\nқалбимиздан нафратни юлиб ташлаймиз\nнопок одатларни ташлаймиз\n^ абз. 16 Қондан холи даволаниш усуллари ҳақида маълумот олиш учун Яҳованинг Шоҳидлари томонидан кўп тилларда нашр этилган «Қон ҳаётингизни қандай сақлаб қолиши мумкин?» номли рисоланинг 13–17- саҳифаларига қаранг.\nҲаёт — Худонинг инъоми. (Забур 36:9; Ваҳий 4:11)\nАборт қилиш нотўғри, чунки ҳатто туғилмаган боланинг ҳаёти Худонинг назарида қимматбаҳодир. (Чиқиш 21:22, 23; Забур 127:3)\nҲаётни хавф остига қўймасак ва қон истеъмол қилмасак ҳаётга эҳтиром кўрсатган бўламиз. (Қонунлар 5:17; Ҳаворийлар 15:28, 29)


Вилоятлараро автобуслар ҳаракатига рухсат берилади, бироқ... - Халқ сўзи\n08:08 30 Май 2020 Жамият\nРеспублика махсус комиссияси қарорига кўра, «яшил» ҳудудларда жойлашган санаторий, панционат, болалар оромгоҳлари ва бошқа дам олиш масканларига фуқароларни марказлаштирилган тартибда ташиш учун вилоятлараро автобуслар, шу жумладан туристик ташкилотлар автобуслари қатновини йўлга қўйишга рухсат берилди.\n* автобусларда ҳайдовчи ва йўловчилар тиббий ниқоб ва тиббий қўлқопда бўлиши лозимлиги, шунингдек, уларнинг тана ҳарорати пирометрларда ўлчаниб, 37 даража ва ундан юқори бўлган ҳолатда уларнинг автобус салонига чиқарилмаслиги;\n* автобуслар вилоятлараро қатновларда «қизил» ҳудудларда тўхтамаган ҳолда ҳаракатланади;\n* автобуслар доимий равишда ҳар қатновга чиқишдан олдин тўлиқ дезинфекциядан ўтказилади;\n* автобусларда ҳаракатланаётган йўловчиларнинг рейслар кесимидаги рўйхати (базаси) юритилади.\nШунингдек, шахсий автотранспорт воситаларининг вилоятлараро ҳаракатланишига йўл қўйилмаслиги (Тошкент шаҳридан Тошкент вилоятига ҳамда Тошкент вилоятидан Тошкент шаҳрига кириб-чиқиш бундан мустасно) талаби устидан қатъий назорат ўрнатиш белгиланди.


Жабрдийдаларга меҳр улашиш энг савобли иш | FargonaZiyo.uz\nАсосий/Долзарб/Жабрдийдаларга меҳр улашиш энг савобли иш\n10 октябрь куни муҳтарам Президентимиз ташаббуслари билан Яқин Шарқдаги ИШИД жангарилари уруш қилган ҳудудлардан «Меҳр-2» деб аталган операция доирасида 64 нафар ўзбекистонлик бола она-Ватанимизга олиб келинди. Болаларнинг 35 нафари ўғил, 29 нафари эса қиз. Улар орасида 16 нафар 3 ёшгача ва 2 нафар ота-онасидан айрилган болалар ҳам бор.\nҲеч кимга сир эмас, неча йилдан бери Яқин Шарқда бўлаётган уруш жараёнларига бузғунчи кимсаларнинг сохта даъватига алданиб қолган айрим фуқароларимиз ҳам бўлган. Аммо ота-онасининг нотўғри хатти-ҳаракатларининг жабрини кўраётган норасида болаларнинг ҳам борлиги инсон қалбини ларзага солади.\nУларнинг ичида 1 ёшгача бўлган 1 та, 3 ёшгача бўлган 14 та, 7 ёшгача бўлган 23 та, 12 ёшгача бўлган 21 та, 12 ёшдан юқори 4 та бола бор экан. Уларнинг мурғак қалблари қанча озор чекмади, дейсиз. Онасини соғиниб, ўксиниб, хўрсиниб мунгли кўзларидан қанча кўз ёш оқмади дейсиз, ахир уларнинг айби нима, улар нокас ота-онасининг касрига қолишмадими?!\nШу ўринда, муҳтарам Президентимизнинг топшириғига кўра, мутасадди ташкилотлар Ироқ давлати ҳукумати ва ЮНИСЕФ халқаро болалар ташкилоти билан ҳамкорликда ушбу хайрли ишни амалга оширишганини алоҳида қайд этиш керак.\nОғир ҳаётий даврларни бошидан ўтказиб, Ватанга қайтган мурғак болаларга махсус соғломлаштириш марказига жойлаштирилиб уларга барча ёрдамлар кўрсатилмоқда.\nОта-онасининг босган нотўғри қадами оқибатида катта қийинчиликларни бошидан ўтказган маъсум болаларга ҳукумат томонидан моддий ва маънавий ёрдам кўрсатилиши, уларнинг тинч ҳаётга қайтиб, таълим ва тарбияси учун зарур шароит яратилгани ҳақиқий олибжаноблик бўлди.\nХалқимиз табиатан самимий ва тийнати пок элдир. Ўзбекистон давлати, меҳр-оқибатли халқимиз ҳар қандай ҳолатда ҳам фарзандларини ўз ҳимоясига олиб, қўлидан тутиб қолишга қодир. Яъни, давлатимиз қуролли тўқнашувлар давом этаётган ҳудудларга жоҳил ота-она туфайли бориб қолган бегуноҳ болаларни бундай қийин вазиятларга ёлғиз ташлаб қўймайди.\nЗеро, Ислом динимизда ҳам ёш болаларга меҳр-оқибат кўрсатишга тарғиб этилган. Ҳазрати Пайғамбармиз Муҳаммад соллаллоҳу алайҳи ва саллам марҳамат қилиб айтганлар: “Кичикларимизга раҳм-шафқат қилмаган ва катталаримиз қадрини билмаганлар бизлардан эмасдир” (Абу Довуд ва Термизий ривояти).\nШунингдек, жабру ситам кўрган инсонларга мамнунлик бахш этиш ҳам савобли амал экани таъкидланган. Расулуллоҳ соллаллоҳу алайҳи васаллам бир ҳадисларида: «Аллоҳ таолога фарзлардан кейинги энг севимли амал мусулмоннинг қалбига хурсандлик киргизишдир», деганлар. Демакки, бундай ёш болаларни оловли минтақалардан халос этиб, уларнинг вайрон бўлган кўнгилларини шод этиб, дилларига хурсандчилик улашиш дини мубинимиз нуқтаи назаридан энг савоби улуғ амаллардан эканига шубҳа йўқ.\nБуюк мутафаккир боболаримиз айтганидек:\nЯхшидир ер юзинқилгандан обод.\nБундай инсонпарварлик ишларидан она-Ватани бағрига етиб келган ёш болалар ҳам элимиз ҳам ғоят мамнун. Зеро, меҳр-мурувват, бағрикенглик бўлган юртнинг ҳаёти файзли, келажаги нурафшон бўлади.\nКелин овқатнинг охирини еса қайнонасига ўлим тилаган бўларкан. Шу тўғрими?


Бош саҳифа Илм ва фанАдабиётШомирза Турдимов. Пойгада ўзади ўзбекнинг оти…\nШомирза Турдимов. Пойгада ўзади ўзбекнинг оти…\n2000 йил 14 мартда “Ўзбекистон Республикаси халқ бахшиси” фахрий унвони таъсис этилди\nИнсон ҳам дарахтга ўхшайди. Фақат унинг илдизи дарахт каби ер остига сингишиб кетмаган. Инсоннинг илдизи бутун борлиққа – ўн саккиз минг оламга кўз илғамас қувват ришталари билан уланиб кетган. Ришталар нафақат айни дам, балки ўтмиш аждодлар, келажак авлодларларга ҳам боғлана билади. Бу ўринда руҳнинг пок, имоннинг бут бўлиши бир бутинлик даражасини белгилайди.\nМаънавий қадриятлар инсон руҳиятидаги ўқ илдиздир. Ўқ илдиз аждодлардан мерос бўлиб келаётган битмас-туганмас хазинадан баҳра олади. Ўқ илдиздан ажралган жон ҳаётдан узилади. Маънавий хазинанинг қайноқ кўзидан бебаҳра қолади. Замон тебранишларига дош бера олмай дарбадар санғийди. Дарахтдаги куртаклар барг ёзиб, гул очиб, мева тугиб ҳосил бериш имконидан мосуво қолади.\nҚайси авлод — бўғин, бўғим… ўз меросини асраб, қадрлаб, уни бугуннинг бутунлигига ишлатиб, янгилай билса, ўзлигини намоён этса, бу заҳира қувват ишлайди, фаоллашади, бунёдкор кучга мадад бўлади. Ана шунда таназзуллар эшиги бекилиб, қувват юксалиш пиллапояларига уланади. Акс ҳолда мерос музейдаги кўргазма, архивдаги инвентарь ҳолида мудраб тураверади.\nМустақиллик бизнинг авлодга шундай имкониятлар эшикларини очдики, жамиятнинг ҳар бир аъзосидан фақат ҳаракат ва фаоллик талаб этилмоқда, холос.\nФолклор ўзбек халқининг маънавий меросида алоҳида ўрин тутади. Биз бу бойлигимизнинг хилма-хиллиги, сон ва сифати билан ҳар қанча фахрлансак арзийди. Эътиборли жиҳат фолклор бугунги кунда фақат мерос шаклида қолган эмас, аксинча, замон билан мос ижро жараёнида яшаб келмоқда. Хусусан, мавсумий маросимга тегишли Наврўзнинг умумхалқ байрами сифатида тантана қилинаётгани, Наврўз билан боғлиқ фолклор намуналарининг қайта жонланиб, куйланаётгани фикримизни тасдиқлайди.\nФолклорнинг алп жанри бўлмиш достонларга ва халқ эпосининг ижрочилари — бахши шоирларга бўлган эътибор ҳам алоҳида диққатга сазовор. Бу ўринда “Ўзбекистон халқ бахшиси” унвонининг таъсис этилиб муносиб эгаларини топаётганлиги, ёш умидли бахшиларнинг “Ниҳол” мукофоти билан тақдирланиб келинаётганлиги ушбу санъатнинг янада ривож топишига қўл-қанот бўлмоқда.\nХалқ: “Бахшилик эл — ботир”, деб айтган. Бу шунчаки келинган хулоса эмас. Қадим-қадимдан бахшининг жамиятда тутган ўрни, халқнинг маънавий, ижтимоий ҳаётидаги мавқеидан келиб чиқиб берилган баҳодир. Бахшилик санъатининг пайдо бўлишини халқ шоирлари:\nСоз билан суҳбатни ёлғон деманглар,\nОдам Ато бино бўлгандан бордир.\nҲобил билан Қобил Момо қорнида,\nУлар ер юзига келгандан бордир —\nдея, одамзод ибтидоси билан боғлаб талқин этишади. Бу фикр қанчалик муболағали туюлмасин, бир ҳақиқатни қўнжида сақлаган. У ҳам бўлса бадиий сўз ва куйнинг одам насли ўзини англаган даврдан бери борлиги ва бахшилик санъати ҳам билвосита унга дахлдор эканлигидир.\nХалқнинг тасаввурига кўра бахши ҳам танланган шахс саналади. Жуманбулбул, Пўлкан ва бошқа кўплаб бахши шоирлар тушида Хизрни кўриб бахши бўлганлари ҳақидаги нақлларнинг илдизи ана шу ишончларга бориб боғланади. Бахши халқ дилининг тили, у шунчаки қўшиқ, терма, достон куйламайди. Бахши одамларни эзгу амалларга чорлайди, яхшини ибрат қилиб ёвузлик лашкари сари курашга ундайди. Қийин шароитда эл кўнглига далда бўлади. Бефарқлик ботқоғига ботиб, чўккан руҳларни уйғотиб, халқни ҳақиқат ва орият манзилларига йўллайди. Чинакам бахши элнинг доно маслаҳатгўйи ҳисобланади. Афсонавий Қўрқит ота ана шундай бахши шоирларнинг тимсоли ҳисобланади. Қўрқит ота ҳақидаги афсоналарда у бахшилик сози — қўбизни ясаган киши, юртнинг оқил маслаҳатчиси, маросим тўйларининг йўриқчиси сифатида тасвирланган.\nҲар бир касбнинг ибратли тимсоллари, пиру устозлари бор. Бахшилик санъати ҳам бундан мустасно эмас. Эргаш шоир ўз ижоди ҳақида куйлар экан:\nҚариганда кўп достонни\nМен юбордим элга ёйиб:\nАввал “Холбека”ни айтдим,\nМенинг устозим кўр Ғойиб —\nдеб Бобо Қамбар, Ошиқ Ойдин каби бахшилик тимсолига айланган Кўр Ғойибни тилга олган. Эл орасида Овул патта, Жийрон чечан каби афсонавий бахшилар Оллаберган Олчинбек мисоли тарихи достонга айланган шоирлар қанчадан-қанча. Эпик меросда “Ошиқ Ойдин”, “Кўр Ғойиб”, “Оллаберган Олчинбек” каби бахшилар ҳаётини куйлаган достонларда бахши-шоирнинг миссияси, эстетик принциплари, унинг шахс сифатидаги жамиятдаги ўрни, сўз ва сознинг қадр-қиммати бадиий шаклда ифода қилинган. Фолклоршунос Ш.Қаҳҳорова “Оллаберган Олчинбек” достонида бахшиликнинг ижодкор ва шахс сифатида амал қилиши лозим бўлган бурчларни устознинг шогирдига берган ўгитлари асосида қуйидаги шаклда яхлитлаштирган.\n“I. Бахшининг шахс сифатидаги бурчлари, яъни ахлоқий принциплари: 1.Номарднинг хизматини қилма. 2.Аввал элингни рози қилиб, меҳнатингни миннат қилма. 3.Беморлар кўнглини овла. 4.Майга берилма. 5.Тўйга айтишса боргин. 6.Ваъдангдан қайтма. 7.Нафсингни тийиб, ёмонга қўшилма. 8. Кўп билан ўйнашма. 9.Ўғри ва ғарга ҳамроҳ бўлма. 10. Камтар бўл, ўзингни кўз-кўз қилма. 11.Улуғлар номини камситма. 12.Ўзингни бозорга солма, яъни манман бўлма. 13.Худони улуғ билиб, Қуръонни унутма. 14.Хизматингни қадрлашмаса, айтма, яъни иззатталаб бўлма. 15.Саломатлигингнинг қадрига ет. 16.Қиз-жувонга берилма, яъни маиший бузуқ бўлма.\nII. Бахшининг ижодкор сифатидаги бурчлари, яъни бевосита сўз санъати ва ижрочиликка доир принциплар: 1. “Сўз билан одамлар қалбини жовла…”, яъни овла. 2. “Дўмбира, қўшиқни муқаддас бил”. 3. “Достон айтганингда чала ташлама, ҳар жойидан кемириб, чайнаб лошлама, Билмасанг, достонни бузиб бошлама…”. 4. “Шогирдинг ўзганда душманлик қилма…”, яъни ҳасадгўй бўлма. 5. “Касбдошларингни ҳеч жойда сотма”, яъни ёмонлама, касбингга хиёнат қилма. 6. “Яхши кунда сайрат чечан тилингни”. 7. “Созингни алмашиб, қаллоблик қилма”. 8. “Ҳар доим устозинг бошингга кўтар, Ҳеч қачон устозга ёмонлик қилма”.\nБу принцип ва бурчларни бошқа достончилик мактаблари вакиллари айтган терма, достонлар асосида янада тўлдириш мумкин. Асосийси шуки, айни ақида, қоидалар халқимизда бахшиликнинг мукаммал санъат сифатида тўлиқ камол топганлигини, ўз фалсафаси, адабий-эстетик қарашлари, олами мавжудлигини далиллаб бермоқда.\n“Ёлғиз отнинг донғи чиқмас, донғи чиқса ҳам чанги чиқмас”. Қачонки анъаналар ирмоқларини ҳаракатга келтириб, уларнинг бошини қўшиб катта дарёга айлантирувчи мактаб бўлмаса, бир талант, ижодкорнинг ҳаракати улкан эпик мерос юкини кўтара олмайди. Фолклоршуносликда “достончилик мактаби” атамаси билан аталувчи ҳоадиса айнан ана шундай куч ҳисобланади. Биз билган “Қўрғон”, “Булунғур”, “Нарпай”, “Шеробод”, “Бойсун”, “Шаҳрисабз-Китоб”, “Хива” ва яна ўнлаб достончилик мактаблари, уларнинг минглаб вакиллари ижод қилиб ўтдиларки, ўзбекнинг эпик мероси маънавий хазинамизнинг дурдоналари бўлиб турибди.\n“Ўнта бўлса ўрни, қирқта бўлса қилиғи бошқа”. Бахши анъаналар изидан боради. Лекин ҳар бир ижодкорнинг ўзига хос бетакрор ижро усули, баёни бор. Ижодкор, аввало, одам. Ҳаётда ҳар бир одамнинг тақдир йўли бетакрор. Бахши “эскилар изидан” борар экан, воқеликни ўз қалб дарёсидан оқизиб ўтади. Қўрғон достончилик мактабининг гўзал достони “Равшан”ни халқ “Жуманбулбулнинг уч ҳайдаган шудгори”, деб таърифлайди.\nОтинг Хумор, ўзинг Хумор, Хуморсан,\nЧир атрофи учбурч исли туморсан,\nОшиқларни кўзинг билан жўморсан,\nЁр айланай қалпоқ тиккан қўлингдан.\nЖуманбулбулнинг Анорхол деган аёлга бўлган муҳаббати бу достонни ўзгача завқ-шавқ билан ишқ-муҳаббат иқлимида куйлашига сабаб бўлган. Эргаш шоирнинг аччиқ қисмати “бузуқ достон”(трагик) “Кунтуғмиш”нинг янада теран мазмунда куйланишига, янгиланишига замин яратди.\nМен сени шаҳзода дедим, мард дедим,\nСен қандай сийнама қўйган дард эдинг,\nАввал охир мени мунча куйдирдинг,\nҒам билан кўзимнинг ёшин қуйдирдинг.\nЮра билмай юрар йўлдан тойрилдим,\nУча билмай қанотимдан қайрилдим,\nАрмон билан мен боламдан айрилдим.\nСен қандай сийнама қўйган дард эдинг.\nДостондан олинган ушбу парча ҳар қандай ўлчамдаги шеър талабларига жавоб бера олади. Шоир руҳининг илҳомий лаҳзадаги юксак парвозигина бу хил қуйма сатрларни ярата олади.\n“Алпомиш”, “Гўрўғли” каби мумтоз достонларимиз бахши-шоир боболаримизнинг ана шундай илҳомий парвозларининг меваларидир.\nЙилқичинда ўзи келган синлидир,\nТўбишқон туёқли, марол беллидир,\nАросат кунида ажаб ҳоллидир,\nҚиммат баҳо экан ўзбекнинг оти…\n…Бедов миниб, от абзални шайласанг,\nПойга қилиб кўп шумликни ўйласанг,\nПойганинг бошида тортиб бойласанг,\nЎн беш кун илгари берман ҳайдасанг,\nБўшалса ўзади ўзбекнинг оти…\nХалқнинг руҳини, феълини бахши каби яқиндан билгувчи йўқ. Бахши борини рост сўзлайди. Ўзбекнинг оти ўзишини билди, айтди, шундай бўлди.\nОт достонларимизда улкан тимсол. Бахши шоирларимиз қолдирган улкан хазина ҳам илҳом тулпорининг ёлида кўпириб турибди. Биз бу мерос жиловини қўлга олсак, ҳақ йўлига солсак, ўзбекнинг маънавият тулпори маррага аввал етишига шак-шубҳа йўқ.\n«Ўзбекистон адабиёти ва санъати» газетасининг 2013 йил 11-сонидан олинди.\n← Аввалги Аввалги Ғафур Ғулом. Қалбимга — қардошларимга (1962)\nКейинги → Кейинги: Оқилжон Ҳусанов (1932-2001)


Тиш Чириши ҳақида — У ким, бу нима — QOMUS.INFO\nQOMUS.INFO > Т ҳарфи > ТИШ ЧИРИШИ\nТИШ ЧИРИШИ, тиш кариеси тиш қаттиқ тўқималарининг зарарланиши; тиш эмали (дентин) нинг астасекин емирилиб, ковак ҳосил бўлиши. Болаларда кўп учрайди. Кўпинча болаларнинг биринчи катта жағ тишлари (олтинчи тиш) чирийди. Тиш чириши овқатланиш тарзининг бузилиши; хамир овқат ва ширинликларга ружу қилиш; овқат таркибида калий, фосфор ва витаминлар етишмаслиги, шунингдек, овқатда ҳўл мева ва сабзавотлар бўлмаслиги ҳамда тишларни нотўғри парвариш қилиш оқибатида пайдо бўлиши мумкин. Болалар тишининг чиришига ҳомиладор аёлларнинг овқатланиш режими, болани нотўғри овқатлантириш ва б. маълум даражада таъсир этади. Ичимлик сув таркибида фтор кам бўлган жойларда бу касаллик кўп учрайди (асосан, болаларда). Оғир инфекцион касаллик билан оғриган болаларда, айниқса, уларнинг балоғатга етиш даврида (хусусан, қизларда) Тиш чириши тез авж олиб кетади. Тиш чириши кўпинча ҳомиладорликда ҳам кузатилади, чунки бу даврда ҳомила скелети шаклланиши учун зарур бўлган кальцийга талаб ошиши натижасида она организмида ички секреция безлари фаолияти ва моддалар алмашинувининг бузилиши каби физиологик ўзгаришлар рўй беради.\nТиш чириши сезиларсиз бошланади. Дастлаб тиш эмали хиралашиб, ғадирбудурлашади, оқиш ёки сарғимтир доғ пайдо бўлади (қ. Тиш); кейинчалик бу жой юмшаб қолади, бу — юза Т. ч. дейилади; бунда тиш чўтка билан тозаланганда, ширин, нордон нарсалар ейилганда оғрийди. Чириган тиш коваги астасекин чуқурлашиб, эмалдан дентинга ўтади, ана шунда ўрта Тиш чириши келиб чиқади, ўткир кечганда механик, кимёвий ёки иссиқсовуқ таъсирида бир оз оғриқ пайдо бўлади. Тиш чириши жараёни дентин тўқимасининг ичига утиши натижасида пульпа устида юмшаб юпқалашган дентин қолади; бунда чириган тиш ковагига овқат кириши (иссиқ, совук, сув ва б. таъсир этиши) билан кучли оғриқ пайдо бўлиб, таъсирот йўқолганда дарров тўхтайди; бу — чуқур Тиш чириши деб аталади. Агар ўз вақтида даво қилинмаса, микроб тишнинг юмшоқ тўқимаси (пульпа)га кириб, уни яллиғлантиради — пульпит вужудга келади; борабора тиш илдизи атрофидаги тўқималар ҳам яллиғланиши мумкин, Тиш чиришини стоматолог врач даволайди. Тиш ковагини тозалаб пломбаланади.\nОлдини олиш учун организм эҳтиёжига зарур минерал тузлар (айниқса, кальций, фосфор), витаминлар, ёғлар, углеводлар ва ҳ. к. га бой овқатлар еб туриш, овқатланиш режимига риоя қилиш, оғиз бўшлиғини соғлом саклаш керак.


Марказий банк раисига ўринбосар тайинланди – Газета.uz\nФото: МБ матбуот хизмати\nМарказий банк департаментларидан бирига раҳбарлик қилиб келаётган Илҳомжон Абдугафаров МБ раиси ўринбосари лавозимига тайинланди.\n28 май 2019, 16:22 Иқтисодиёт\nАбдугафаров Илхомжон Абдухалилович Ўзбекистон Марказий банки раисининг ўринбосари этиб тайинланди. 27 май куни президент Шавкат Мирзиёев бу ҳақдаги фармонни имзолади, дея хабар қилди МБ матбуот хизмати.\nТайинловга қадар у Марказий банкнинг тўлов тизимлари ва ахборот технологиялари департаменти директори лавозимида ишлаб келган.\nИлҳомжон Абдугафаров (1973 й. т.) — Тошкент Давлат университети (1995), Ўзбекистон Фанлар академияси Кибернетика институти аспирантурасини (2000) тамомлаган. Амалий математика мутахассислигига эга. Шунингдек техника фанлар номзоди ҳисобланади.\nАввалроқ МБ раисининг биринчи ўринбосари лавозимида ишлаб келаётган Тимур Ишметовнинг молия вазирига биринчи ўринбосар этиб тайинлангани маълум бўлган эди. Марказий банк раисига эса бунга қадар МБ раҳбари ўринбосари вазифасида фаолият кўрсатган Илҳом Норқулов биринчи ўринбосар бўлди.


12:17 / 15.03.2017 1391 pdf Ўқиш режими + -\nАбу ад-Дардо разияллоҳу анҳу шундай ривоят қилган эканлар:\n—Расулуллоҳ соллаллоҳу алайҳи васаллам дедиларким: «Агар менинг билганимни билсайдингиз, оз кулар, кўп йиғлар эдингиз. Ҳавойи нафс орзуларига берилиб яшалган бу дунё ҳаёти сизларга тубан кўринарди. Аллоҳ йўлида ҳаёт кечиришни устун қўйган бўлардингиз».\nАбу ад-Дардо пайғамбаримиздан бу ҳадисни нақл этганларидан сўнг, йиғилган жамоатга қараб шундай хитоб қилган эканлар:\n—Менинг билганларимни билсайдингиз, тоғларга чиқиб Аллоҳга ёлворардингиз ва шунинг баробаринда ўз ҳолингизга йиғлардингиз. Бутун борлиғингиз билан йиғлаган бўлардингиз. Мол-мулкингизни ташлаб, улар ҲЕЧ НАРСА эмаслигига ишонардингиз. Афсуски, узун амал сизларнинг қалбингиздан охират тушунчасини сидириб ташлаган. Дунё ҳаёти бирдан-бир амалингиз бўлиб қолган. Шу туфайли тўғриликдан юз ўгиргансиз. Баъзиларингиз қилган иши оқибатидаги фалокатни ўйламагани учун ҳавойи истакларини тарк этолмаган ҳайвонлардан ҳам ёмонроқсиз. Сизларга нима бўлган ўзи, бир-бирингизни севмайсиз, бир-бирингизни тўғри йўлга солмайсиз. Аҳвол шундайки, сўзда бир-бирингизнинг диний биродарисиз. Ичингизни ёмонлиги сизларни бир-бирингиздан айирган, бир-бирингизни севардингиз. Сизларга нима бўлган ўзи? Дунёвий ишларда бир-бирингизга йўл кўрсатасиз-у, охират масаласида худди шу ишни қилмайсизлар? Ҳеч бирингиз, дунёвий масалаларда севган ва ёрдам берган кишингизга, охиратга оид хусусларда сира насиҳат қилмайсиз. Бу ҳол сизларнинг қалбингиздаги имоннинг сустлиги туфайли юз беради. Агар дунё ҳаётини билганингиздай охират ҳаётини ҳам яқиндан билсайдингиз, ўртага қўйган имону ахлоқ асосларига мослашар эдингиз. Чунки охират ҳаёти сиз учун абадийдир. Йўқ, «дунё ҳаётига бўлган севгимиз келажакда қўлга киритишингиз мумкин бўлган нарса учун қўлингиздаги бор-йўқ нарсаларингизни фидо қиласиз. (Масалан бир йил кейин эришишингиз мумкин бўлган ҳосил учун ҳозир қўлингизда тайёр турган уруғни сочасиз). Кутган нарсангиз бўлмай қолиш эҳтимолини билатуриб ҳам заҳмату машаққатларга кўмилиб, нақд нарсангизни қўлдан чиқарасиз. Комил имон соҳибларига хос аломатлардан маҳрум қандай ёмон инсонларсиз?! Ёки айтинг, Аллоҳнинг расули ҳазрат Муҳаммад с.а.в. тақдим этган ҳақиқатлардан шубҳангиз борми? Агар шундай бўлса, бу шубҳаларингизни баён этинг. Мен эса сизларга ҳақиқатни далиллари билан кўрсатай. Қалбларингизни қаноатлантирувчи нур билан ёритай. Аллоҳга онт ичиб айтаманки, сизлар ақли ноқис кишилардан эмассиски, маъзур кўрсам. Чунки дунёвий ишларингизда тўғри ва фойдали нарсаларни фарқлай оласизлар. Қорнингизга ярайдиган нарсаларни қўлга киритишни яхши биласизлар. Уларга эга бўласизлар. Сизларга нима бўлган ўзи?! Оз бир дунёликни қўлга қиритсангиз, севиниб сакрайсиз. Лекин озгина бу дунёликни йўқотсангиз қайғурасиз?! Шундай қайғурасизки, бу нарса юзингиздан ўқилиб туради. Тилингиз уялмай шундан гап очаверади ва шу арзимас йўқотишни мусибатдай таърифлайсиз ва билмайсизки, бу хусусда гуноҳга ботасиз. Кўпларингиз дин асосларининг аксарини тарк этгансиз. Шундай бўлатуриб, юзларингизда заррача ўзгариш, қайғу аломатлари йўқ. Ҳолбуки заррача бу дунёликни йўқотсангиз юзларингизда қайғу аломатлари кўриниб қолади. Мен ҳозирча сизлардан Аллоҳ юз ўгирган деб ўйламайман. Баъзингиз баъзингиз билан севиниб суҳбатлашасиз. Ҳар бирингиз бошқа бирингизни қабул қилганда уни ранжитмасликка тиришасиз, аммо буни фақатгина «у ҳам мени қабул қилганда хуш муомалада бўлсин», деб шундай қиласиз. Қалбларингизда эса бир-бирингизга нисбатан гинаю адоват ва душманлик бўлади. Бутун ҳаётингиз узун амалдан иборат. Ажални унутиш борасида бир-бирингизни ортда қолдириб кетгансиз. Истайманки, Аллоҳ сизларнинг бу ҳолларингиздан мени қутқарсин. Тинчлик, хотиржамлик берсин ва мени Аллоҳнинг расулига етиштирсин. Агар у зот ҳаёт бўлсайдилар, сизларнинг бу хатта-ҳаракатингизга чидай олмасдилар. Сизларда зако бўлса, мана сизларга ҳақиқатларни эшиттирдим. Аллоҳнинг наздидаги нарсаларни исласангиз, осонлик билан топасиз. Мен ўз нафсим учун ва сизлар учун ёлғиз Аллоҳдан ёрдам талаб қиламан.\n12:16 / 15.03.2017 1329\n12:17 / 15.03.2017 1440\n1517 05:00 / 13.03.2017\n1395 05:00 / 14.03.2017\n1247 12:19 / 15.03.2017\n1231 05:00 / 13.03.2017


НАФАҚА ВА МОДДИЙ ЁРДАМ » Past Darg'om haqiqati\nБош Сахифа » Иқтисодий » НАФАҚА ВА МОДДИЙ ЁРДАМ\nНАФАҚА ВА МОДДИЙ ЁРДАМ\nМуаллиф: 013101 дан 24-02-2017, 13:52, курилди: 222\nтўлашнинг мезони бор\nАҳолини ижтимоий қўллаб-қувватлаш, ижтимоий нафақалар ва моддий ёрдам пуллари тайинлаш ва тўлаш масалаларини тушунтириш, уларни манзилли етказиш ҳамда нафақаларни тайинлашда хато-камчиликларнинг олдини олиш мақсадида жойларда ўзини ўзи бошқариш органлари ходимлари учун ўқув-семинарлар ташкил этилди.\nЎқув-семинарда тумандаги барча маҳалла фуқаролар йиғинлари раис ва котиблар иштирок этиб, кам таъминланган оилаларга нафақа ва моддий ёрдам пулларини тайинлаш, тўлаш масалалари билан боғлиқ саволларига жавоб олдилар.\n- Фуқаролардан маҳалла томонидан нафақа ва моддий ёрдамни рад этганлик бўйича кўплаб шикоятлар тушмоқда, - деди вилоят молия бошқармаси шўъба бошлиғи Қаюм Хушвақтов. - Ўқув-семинарда маҳалла ходимларига ижтимоий нафақаларни тайинлаш масалаларини тушунтириш кераклиги айтилди. Шунингдек, хонадонларга кириб, кишиларнинг оилавий шароитини ўрганиш, асосий эътиборни аҳолининг иқтисодий фаоллигини таъминлашга қаратиш лозим.\n- Ошно-оғайнигарчилик қилинган ҳолатлар ҳам шикоятлар ортишига сабаб бўлмоқда, - деди муҳтож оила ва фуқароларга ижтимоий нафақа ва моддий ёрдамларни тайинлаш, мониторингини амалга ошириш, тўлаш шўъбаси мудири Дилшод Қўлдошев. - "Бир ойлик нафақани олдиндан берсанг, сенинг ҳужжатларинг ўтади", деб фуқаролардан таъмагирлик қилаётган бир қанча маҳалла раисларининг ишлари судда кўрилаётгани ҳам бор гап. Бу борада низомда белгиланган тартибда иш юритмаган оқсоқол панд ейди.\nтуман молия бўлимининг бюджет бўлими бош иқтисодчиси.\nПЕНСИЯ НАҚД ПУЛДА ТЎЛАНАДИ


Сентябрь ойидан буён ижтимоий тармоқ орқали таниш бўлган Тошкент вилоятининг Бекобод шаҳрида жойлашган 11-сонли ихтисослаштирилган санъат мактабининг 2 қизи М.А. ва Д.З. ўртасида турли келишмовчиликлар бўлиб турган.\nКелишмовчиликни бартараф этиш мақсадида, Д.З. танишлари билан М.А.ни мактаб ҳовлисининг холи ҳудудига чақириб, улар билан гап талашиб қолишган ва жанжаллашиб кетишган. Д.З. М.А.ни бир-икки маротаба уриб, туртиб юборган вақтида М.А. мувозанатини йўқотиб, бетон қопламага пешонасининг чакка қисми билан йиқилган. Сўнг уларни ажратишган.\nШундан сўнг, 21 сентябрь куни М.А.нинг дугонаси Н.М. уни шифохонага кўргани бориб, М.А.нинг норозилигига қарамасдан, ижтимоий тармоқ орқали Д.З. ва унинг таниши Нозима исмли қизнинг фотосуратларини “Қидирилмоқда” изоҳи билан тарқатган ҳамда шаҳарнинг жамоат жойлари пештахталарига ёпиштирган.\nҲолат юзасидан Д.З.нинг хатти-ҳаракатларида Жиноят кодексининг 109-моддасида (“Қасддан баданга енгил шикаст етказиш”) кўрсатилган жиноят аломатлари мавжуд бўлса-да, Д.З. вояга етмагани учун Жиноят кодексининг 17-моддасига мувофиқ Д.З. ҳамда Н.М.нинг оналарига нисбатан, фарзандларини тарбиялаш ва таълим бериш борасидаги мажбуриятини етарли бажармагани сабабли, Маъмурий жавобгарлик тўғрисидаги кодекснинг 47-моддаси 1-қисмига асосан, тўпланган ҳужжатлар шаҳар ҳокимлиги қошидаги “Вояга етмаганлар билан ишлаш комиссияси”га юборилган.\nБекобод қизлар жанжали


Ўзбекистонда аҳоли мол тезагидан ҳам ўтин сифатида фойдаланади, ҳам далага маҳаллий ўғит сифатида фойдаланади.\nНаманган вилояти Уйчи туманидаги мактаблар ўқувчиларига бир қопдан гўнг олиб келиш мажбурияти юкланди. Шу кунларда ўқувчилар уйларидаги чорва моллари ахлатини қопга солиб, мактабга олиб келишмоқда. Ўқувчилар йиққан гўнг пахта далаларига маҳаллий ўғит сифатида ишлатиш учун фермерларга топширилаяпти.\nУйчи туманидаги Машад қишлоғида жойлашган 17-мактаб ўқувчиларига февраль ойи ўрталарида бир қопдан гўнг олиб келиш топширилди.\nУшбу мактабда 2 нафар фарзанди ўқийдиган уйчилик эркакка кўра, болалари учун гўнгни ўзи мактабга олиб бориб берган:\n“Болаларга бир қопдан гўнг олиб келинг, дейишган экан. Бир қизим ва бир ўғлим мактабда ўқийди. Уйда биттадан сигир, ҳўкиз ва бузоқ бор. Улардан чиққан гўнгни баҳорда томорқамга ишлатаман деб йиғиб қўйгандим. Шундан икки қопга солиб, эшак аравада мактабга олиб бориб бердим. Агар олиб бормаса, болаларимни бошқа ўқувчиларнинг олдида уялтиришмасин, деб ўзим олиб бориб бердим”, дейди уйчилик эркак.\n17-мактаб маъмуриятидан олинган маълумотга кўра, ўқувчилар жами 300та қоп гўнг йиғишган:\n“Йиғилган 300та қоп гўнгни қишлоғимиздаги битта фермерга бердик. Директоримизнинг айтишича, Районо билан ҳокимият шундай топшириқ беришган. Шунинг учун биз болаларга бир қопдан гўнг олиб келинг дедик”, деди 17-мактабнинг ходимларидан бири исмини очиқламаслик шарти билан.\nУйчида яшайдиган бошқа бир манбага кўра, туманнинг деярли барча мактаблари ўқувчиларига гўнг олиб келиш мажбурияти юкланган:\n“Менинг болаларим туман марказида ўқийди. Уларга бундай топшириқ берилмаган. Лекин қишлоқлардаги барча мактабларда ўқувчиларга бир қопдан гўнг олиб келиш буюрилган. Ўзим кўрдим, ҳар бир мактабнинг дарвозаси олдида қопга солинган гўнглар уйиб қўйилган. Болаларим марказда ўқигани билан ўзимиз қишлоқда яшаймиз. Ёнимиздаги мактабга икки қизчанинг гўнг солинган қопларни судраб кетаётганини кўрдим. 5- ёки 6- синф ўқувчилари эди. Бечоралар зўрға судраб кетаётганди”, деди уйчилик манба.\nНаманган вилоят халқ таълими бошқармаси ходимлари ўқувчиларга гўнг олиб келиш мажбурияти юклатилганини инкор қилишди. Лекин айни пайтда мактаблар гўнг йиғиш билан шуғулланганини тасдиқлашди.\n“Буни ўқувчилар йиғмади. Мактаблар яқинида жойлашган хонадонлардан илтимос қилинди ва уларнинг уйларидаги гўнгни мактаб олдига йиғдик. Буни мактаб ходимлари қилишди. Ўқувчиларни бунга аралаштирмадик", деди Наманган вилоят халқ таълими бошқармасининг ўзини таништирмаган масъул ходими.\nЎзбекистонда ўтган йилдан бошлаб мактаб ўқувчиларини пахта теримига жалб қилиш тўхтатилган. Бироқ ўқувчилар темир-терсак, макулатура йиғишга мажбурланмоқда. Кейинги пайтларда айрим мактабларда ўқувчиларга баклажка “солиғи” ҳам солинди.


Уламолар айтишича, Қуръоннинг мусулмон банда устидаги ҳақлари қуйидагилар:\n1. Қуръонга имон келтириш. Қуръони карим Аллоҳ тарафидан нозил қилинганига имон келтирган банда мўмин ҳисобланади. Парвардигоримиз шундай марҳамат қилган: “Эй мўминлар, Аллоҳга, Унинг Пайғамбарига ва Ўз Пайғамбарига нозил қилган Китобга (Қуръонга) ҳамда У Зот илгари нозил қилган (барча) китобга имонингиз комил бўлсин! Ким Аллоҳга, фаришталарга, китобларига, пайғамбарларига ва охират кунига кофир бўлса, демак, у жуда қаттиқ адашибди” (Нисо сураси, 136-оят).\n2. Қуръон ўқиш. Қуръонни тиловат қилиш энг катта ҳақлардандир. Аллоҳ таоло Расули акрам ва у зотнинг умматларини Қуръон ўқишга буюрган. Пайғамбаримиз соллаллоҳу алайҳи ва саллам ҳадисларида Қуръон ўқиш фазилатлари ҳақида хабар берганлар. Киши Қуръонни тўғри ўқиш учун асосан икки нарса талаб қилинади:\nАрабча ҳарфларни тўғри талаффуз қилиш;\nТажвид илмини амалий жиҳатдан ўзлаштириш.\nУламолар, мўмин-мусулмон киши Қуръонни ойда бир марта хатм қилишини тавсия этишган. Қуръон тиловати ҳар бир мўминнинг кундалик вазифаси бўлиши керак. Қуръон фақат қорилар ё кексалар ўқийдиган Китоб эмас. Аллоҳга ва охират кунига имон келтирган ҳар бир банда билиши керак Қуръон ўқишни. Агар ҳафтада маълум кунларни Қуръон ўқиш ва ўрганишга сарфлаганимизда, орамизда Қуръон ўқишни билмайдиган инсон қолмасди.\nАллоҳнинг Китоби Қуръони каримни тиловат қилиш унга кўз югиртириб чиқиш ёки ёдлаганини тушунар-тушунмас такрорлаш эмас. Қуръонни бутун вужуд билан ҳис этган ҳолда ўқилади. Буни тадаббур дейилади.\n3. Қуръон ёдлаш. Қуръон ёдлаш жуда фазилатли амалдир. Ҳадиси шарифларда, Қуръонни қалбга жо қилишнинг фойдалари ҳақида сўз юритилган. Жумладан, қори жаннатда Қуръон оятларини ўқиб, мартабаси кўтарилиб бориши, ёдлаган охирги оятни ўқиган жойи унинг энг юқори даражаси бўлиши айтилган. Уламолар, “Қуръонни тўлиқ ёд олиш фарзи кифоя. Намозни ўқишга етадиган даражада сура ва оятларни ёдлаш эса фарзи айндир”, дейишган. Шунинг учун ҳар бир мусулмон банда намозни тўкис адо этиши учун маълум сура ва оятларни пухта ёдлаб олиши лозим.\n– Ўғлим! Менга Қуръонни олиб кел, биргина оятни унутиб қўйдим. Ўшани эсламоқчиман!, деди. Шунда ўғли ҳайрон бўлиб:\n4. Қуръон тиловатига қулоқ солиш. Қуръони карим ўқилганида, одам жим туриб, Қуръоннинг оятларига қулоқ тутилади, унда нима дейилаётганига эътибор берилади, Аллоҳ даъватига ижобат этилади. Қуръон ўқилаётганда туриб кетиш, тиловатга бепарво бўлиш мусулмон одамга ярашадиган иш эмас. Айниқса, жамоат намозларида бунга эътибор бериш керак.\nОдамлар орасида обрўъ-эътиборга эга шахс гапираётганда унинг гапини бўлиш ёки маърузасига халақит бериш қандай одобсизлик-а. Тўғрими? Энди бутун оламлар Парвардигори Аллоҳнинг Каломи ўқилаётганда гаплашиш, тиловатга бепарво бўлиш қандай ҳурматсизлик эканини тасаввур қилиб кўринг!\n5. Қуръонни тадаббур (тафаккур) қилиш. Аллоҳ таоло Қуръон ўқиганда унинг оятларини тадаббур қилишга буюрган. Оятларни тадаббур қилмайдиган кимсаларга танбеҳ берилган. Қуръонни тадаббур қилган одам унда бирон ихтилоф йўқлигини, бир оят бошқа бир оят маъносига мувофиқ келишини англаб етади.\nАллоҳ таоло Қуръони каримни ўқиш учун тилларга осон, оятларини тушуниб ибрат олиш учун фасоҳатли араб тилида нозил қилган. Агар инсон Қуръонни яхши тушунганида, уни тиловат қилишдан, Қуръон ўқишдан тўймасди. Демак, Қуръонга бўлган муҳаббатимиз зиёда бўлиши учун уни тўғри ўқиш ва ўқиганларимизни уқиш талаб этилади.\n6. Қуръон кўрсатмаларига амал қилиш. Қуръоннинг нозил қилинишидан кўзланган асосий мақсадлардан бири – кўрсатмаларига риоя этиш, десак муболаға бўлмайди. Зеро, бошқа ҳақлар Қуръонга амал қилиш ҳақига боғлиқ: Қуръонни ўқиган, эшитган, тушунган, Қуръонни эъзозлаган одам Қуръонга амал қилади.\n7. Қуръон илмларини одамларга етказиш. Қуръон илмларини билган одам уни бошқаларга ҳам ўргатади, илмни тарқатади. Шариат илмли кишилардан шуни талаб этади. Илм шу билан одамлар орасида ёйилади. Масалан, кимдир тажвид илмидан хабардор. У инсонларга Қуръон ўқишни таълим беради. Яна кимдир, тафсир илмини билади. Бундай одам ўзгаларга Қуръон маъноларини тушунтириб беради. Хуллас, ҳар ким имкони даражасида Қуръон илмлари тарқалишида ҳисса қўшади. Ҳадис шарифда айтилишича, Қуръонни аввал ўзи пухта ўрганиб, кейин бошқа мусулмонларга ўргатган инсон мусулмонлар ичида энг афзали саналади. Аллоҳ таоло Қуръон йўлида хизмат қилган кишилар мартабасини жуда баланд кўтарган.\nЭнди ўзимизга савол берайлик: ичимизда неча фоизимиз Қуръон ўқишни билади? Қанча одам Қуръонни бошидан охиригача бехато ўқий олади? Неча киши Қуръоннинг маъноларини, ҳукмларини дарс қилиб ўқиган ёки ўқимоқда? Нима учун Қуръон ўқимаймиз? Нима учун устимизга хотиржамлик, хайр-барака, тинчлик-хотиржамлик тушишини истамаймиз? Ахир Қуръон касалликларимизга шифо ва раҳмат қилиб нозил қилинган-ку! Мусулмонман, деган ҳар бир инсон, кунда-кунора Қуръон ўқийди, уни ўрганади, ўқиганини тушунишга ҳаракат қилади.\n8. Қуръон билан даволаниш. Мана шу ҳақ уламолар тарафидан алоҳида зикр қилинади. Сабаби, Қуръон мўмин бандалар учун шифодир. Бандалар Қуръон билан қалбларидаги маънавий иллатларга даво топадилар. Жумладан, эътиқоддаги тойилиш, ҳасад, кибр, нифоқ, худбинлик каби маънавий иллатлар айнан Қуръон билан даволанади.\nШайхонтоҳур тумани бош имом-хатиби\n3065 марта ўқилди\nДругие материалы в этой категории: « Бир оят тафсири рукнидан: мўминларга мағфират сўранг\tСоғлом эътиқод сабоқлари рукнидан: Қуръони карим ҳақида эътиқодимиз »


28 декабрь, 2016, 12:52\nБугун “ORIAT Dono” радиосига миллий терма жамоамиз сардори Одил Аҳмедов меҳмон сифатида ташриф буюрди. “Краснодар” клуби ярим ҳимоячиси Акмал Мирзонинг саволларига жавоб қайтарар экан жумладан у шундай дейди:\n- Мен 5 йилдан бери Европа Лигасида иштирок этиб келяпман. Бу йиллар оралиғида менга Германия, Испания ва Франция каби чемпионат клубларидан таклифлар бўлди. Ҳозиргача ҳам бор. Аммо таклифни қабул қилиш бир ўзимга боғлиқ эмасди. Агентлар, клублар ва трансфер масаласида келишмовчиликлар бўлди.\nАгар ўзимга қолса, Бундеслигада тўп тепган бўлардим. Чунки бу чемпионат бошқаларга қараганда кўпроқ ёқади, - дейди Аҳмедов.\nСухбатнинг тўлиқ қисми билан бироздан сўнг танишишингиз мумкин.


ЎзА - Ўзбекистон-Россия: парламентлараро ҳамкорликнинг янги босқичи\nУнда икки мамлакат ўртасида парламентлараро алоқаларни янада мустаҳкамлаш ва ривожлантириш масалалари муҳокама қилинди.\nСўнгги йилларда икки мамлакат Президентларининг сиёсий иродаси ва қатъий саъй-ҳаракатлари туфайли Ўзбекистон – Россия стратегик шериклик ва иттифоқчилик муносабатлари янги босқичга кўтарилди. Сиёсий, иқтисодий, маданий-гуманитар алоқалар изчил тараққий этмоқда. Бу ҳар икки давлат манфаатларига тўла жавоб бериб, Марказий Осиёда хавфсизлик ва барқарорликни мустаҳкамлашда муҳим аҳамият касб этмоқда.\nРоссия Давлат думаси делегациясининг ташрифи мамлакатларимиз ўртасидаги фаол парламентлараро мулоқотнинг мантиқий давомидир. Жорий йилда юқори даражадаги қатор учрашувлар бўлиб ўтди. Икки томонлама ҳамкорлик бўйича Парламент гуруҳининг алоқалари мустаҳкамланмоқда. Ўзбекистон парламент делегациялари Давлат думаси томонидан ташкил этилаётган халқаро тадбирларда мунтазам иштирок этмоқда.\nУчрашувда халқаро парламентлараро тузилмалар доирасида бундан буён ҳам фаол ҳамкорлик қилишга тайёрлик билдирилди.\nВячеслав Володин бошчилигидаги делегация Ўзбекистон Республикаси Олий Мажлиси Қонунчилик палатаси Спикери Нурдинжон Исмоилов билан ҳам учрашув ўтказди.\nМулоқот чоғида меҳмонга Ҳаракатлар стратегиясига мувофиқ мамлакатимизда барча жабҳаларда амалга оширилаётган кенг кўламли ислоҳотлар, қуйи палатанинг қўмита ва фракциялари фаолияти, парламентаризм соҳасидаги янгиликлар тўғрисида сўзлаб берилди.\nРоссия Федерацияси Давлат думаси билан ҳамкорлик Олий Мажлис Қонунчилик палатаси фаолиятининг стратегик йўналишларидан биридир. Зеро, парламентлараро алоқаларни мустаҳкамлаш, қонун ижодкорлиги, парламент назорати соҳаларида тажриба алмашиш мамлакатларимиз ўртасидаги савдо-иқтисодий, инвестициявий, маданий-гуманитар ва бошқа соҳалардаги ҳамкорлик кўламини янада кенгайтиришга хизмат қилади.\nМузокаралар якунида Россия Федерацияси Давлат думаси ва Ўзбекистон Республикаси Олий Мажлиси Қонунчилик палатаси ўртасида парламентлараро ҳамкорлик тўғрисида келишув имзоланди.\nРоссия Федерацияси Федерал Мажлисининг Давлат думаси раиси Вячеслав Володин бошчилигидаги делегация аъзолари шу куни пойтахтимиздаги Темурийлар тарихи давлат музейини ҳам бориб кўрди.


Карманада қуввати 100 МВт бўлган қуёш фотоэлектр станцияси ишга туширилмоқда – Газета.uz\nLotinchada 27 август 2021, 12:44 Иқтисодиёт Сиёсат\nПрезидент Шавкат Мирзиёев Навоий вилоятига сафарини Кармана туманидан бошлади. Бу ҳақда президент матбуот котиби Шерзод Асадов хабар берди.\nМаълум қилинишича, бугун Кармана туманида «яшил энергетика»га ўтиш йўлидаги биринчи қадам бўлмиш қуввати 100 мегаВатт бўлган замонавий қуёш фотоэлектр станцияси ишга туширилмоқда.\n«Аввало, ушбу лойиҳа доирасида қисқа муддатда — бир ярим йил ичида катта ҳажмдаги ишлар бажарилганини таъкидлаш лозим. Хусусан, 110 млн доллар инвестициялар ўзлаштирилиб, 300 мингта қуёш панеллари ўрнатилгани чиндан ҳам саноатимиз тарихида жуда катта воқеадир», — дейди президент.\nТаъкидланишича, у ерда йилига 252 млн кВт-соат электр энергияси ишлаб чиқарилади. Бунинг ҳисобидан 80 млн куб метр табиий газ тежалиб, атмосферага 160 минг тонна буғланувчи газлар чиқишининг олди олинади.\nМутахассисларнинг ҳисоб-китобларига кўра, Ўзбекистонда қуёш станцияларини қуриш орқали жами 600 млрд кВт-соат электр энергияси ишлаб чиқариш имконияти мавжуд. Бу республикнинг бугунги кунда энергияга бўлган жами эҳтиёжидан 8 баробар кўп.\n2030 йилга бориб қуёш электр станциялари қувватини камида 5 минг, шамол электр станциялари бўйича эса 3 минг мВтга етказиш режа қилинган.\nжорий йил якунига қадар Самарқандда қуввати 100 мВт бўлган яна битта қуёш станцияси;\nкелгуси икки йилда Бухоро, Жиззах, Наманган, Самарқанд, Хоразм, Сурхондарё ва Қашқадарёда умумий қуввати 2 минг 100 мВт бўлган 9 та қуёш станцияси, Қорақалпоғистон Республикаси, Бухоро ва Навоий вилоятларида эса 1 минг 600 мВт қувватга эга бўлган 4 та шамол электр станцияси.\nШавкат Мирзиёев янги станция Ўзбекистон тарихида илк бор хусусий инвестор томонидан қурилган электр станцияси эканига эътибор қаратди.\n«Биз энергетика соҳасида туб ислоҳотларни бошладик. Электр энергиясини ишлаб чиқариш, узатиш, тақсимлаш ва сотишни ўзида жамлаган монопол давлат компанияси ўрнига бир-биридан мустақил 4 та компания ташкил этилди», — дея қўшимча қилади давлат раҳбари.\nАйтилишича, 2025 йилгача Ўзбекистонда камида 50 фоиз электр энергиясини хусусий электр станцияларида ишлаб чиқариш учун барча имкониятларни яратиб берилади.\nХабарга кўра, ушбу лойиҳа Бирлашган Араб Амирлигининг Masdar компанияси томонидан амалга оширилган бўлиб, бу хорижий давлат компаниялари билан ҳамкорликдаги айни пайтдаги энг йирик лойиҳадир.\nДавлат раҳбари Амирликлар билан ўзаро ҳамкорлик йилдан-йилга кенгайиб, янги босқичга кўтарилиб бораётганини алоҳида таъкидлади.\nБиргина энергетика соҳасида умумий қиймати қарийб 1,5 млрд доллар бўлган 1 минг 700 мВт ли 6 та лойиҳани амалга ошириш бошланган.\nЖумладан, Навоий вилоятининг ўзида 2023 йилда Masdar компанияси билан ҳамкорликда 500 мВт ли шамол станцияси ва Phanes group иштирокида 200 мВт ли қуёш станцияси барпо этилади.\nЎзбекистонда иккинчи энг йирик қуёш фотоэлектр станцияси ишга туширилди 24 май 2022, 15:47


Бобур Наби (1988) | www.ziyouz.uz\nБош саҳифа Ўзбек насри онлайн антологияси Бобур Наби (1988)\nРубрика: Бобур Наби (1988)\nБобур Наби (Жалолов) 1988 йил 15 январда Андижон вилояти Избоскан туманида туғилган.ЎзДЖТУнинг халқаро журналистика факультетини тамомлаган. Ҳозирда “Камолот” ёшлар ижтимоий ҳаракати Марказий Кенгаши Матбуот марказида етакчи мутахассис бўлиб ишлайди.Асарлари матбуотда ва турли тўплам ва альманахларда чоп этилган.\nҚадрдон устозим Жамила опага бағишлайман! — Қачон ўқийсан, бола?! “Нўл” олавериб — сен, қўявериб — мен чарчамадим. Ёки уйингдагилар кундалигингни текширишмаяптими?..Бошланғич синфда ўқиб юрган пайтларимда инглиз тили ўқитувчимиз ҳар куни шу гапларни айтиб, койирди. Мен ҳам негадир бу фанни ҳеч давоми…\nҚишлоғимиз четидаги даланинг ўртасида бир хилват жой бор. У ер айлана шаклида бўлиб, ичида тўқайзорга ўхшаб тераклар ўсиб кетганди. Шу теракзор ўртасида бир уй бор. Айтишларича, бир замонлар ўша уйда Ойжамол исмли аёл яшаган экан. У аёл ким, қаердан келган, давоми…\nҚишлоғимизнинг четидаги бир кулбада қандайдир одам яшар, лекин унга ҳеч ким парво қилмас эди. У ёлғиз эди. Ҳамма уни девона деб чақирарди. Сочи ўсган, қорасидан кўра оқ толаси кўпроқ, эгнида қаердандир топиб олган йиртиқ-ямоқ тўн, бошида эса яғири чиққан қалпоғи давоми…\nБобур Наби. Юлдуз (ҳикоя)\nУ қўлидаги китобни ёпиб, токчага қўйди. Деразадан қаради – шом вақти бўлибди. Сандал чўғига қўйилган обдастани олиб, ташқарига чиқди. Ҳаво жуда совуқ. Қор тизза бўйи ёққан. Осмоннинг оқиш ранги қалбларга ҳузур бағишлар даражада тиниқ. Ердаги оппоқ қор ва осмон ранги давоми…\nБобур Наби. Сурур (ҳикоя)\nУнинг хаёллари ўзида эмас – осмонларда учиб юрарди, лабида эса ним табассум, тепаликка қиялаб чиқиб бораркан, гоҳ-гоҳ ўзича сакраб, қўлларини ҳавода ўйнатиб қўяди. Оёғи остидаги ўнқир-чўнқир йўл ҳам уни чалғита олмас, аксинча паст-баландликлар унинг юришига ёрдам бераётгандек эди.Адирнинг чап тарафида давоми…


ХАЛҚАРО МИГРАНТЛАР КУНИ МУНОСАБАТИ БИЛАН СЕМИНАР ЎТКАЗИЛДИ - Ўзбекистон овози газетаси\nАйтишларича, ер юзи аҳолисининг ҳар еттинчиси мигрант ҳисобланади. Расмий равишда 2 миллион, норасмий маълумотга қараганда 6 миллионга яқин юртдошимиз чет элда ишлайди. Биргина Россия Федерацияси банкларидан олинган маълумотга кўра, у ерда ушбу мамлакатда ишловчи меҳнаткашлар томонидан Ўзбекистонга жорий йилнинг 9 ойида 3 миллиард АҚШ доллари юборилган.\nОлий Мажлис Қонунчилик палатасида Меҳнат ва ижтимоий масалалар қўмитаси ҳамда Ўзбекистон ХДП фракцияси томонидан ўтказилган семинарда шу ва бошқа рақамларга тўхталиб ўтилди. Унда партия Марказий Кенгаши масъуллари, тегишли вазирлик ва идоралар ходимлари, Миграция бўйича халқаро ташкилотнинг Ўзбекистон бўйича вакили ва талабалар қатнашди.\nТаъкидландики, миграция жараёни ўзгариб туради. Ушбу ҳолат маълум ҳудуд, мамлакат, минтақа ижтимоий ҳаётига ўзининг ижобий, салбий, кези келганда, сиёсий таъсирини ўтказиши мумкин. Миграция жараёнини ҳуқуқий тартибга солиш, уни бошқариш масалалари алоҳида эътибор талаб қилади.\n— Сўнгги йилларда ташқи меҳнат миграциясининг самарали тизимини таъминлаш борасида катта ишлар қилиняпти, — деди Олий Мажлис Қонунчилик палатасидаги Ўзбекистон ХДП фракцияси аъзоси Шуҳрат Турсунбоев. — Бунда албатта, юртимиз фуқароларининг ҳуқуқ ва манфаатларини таъминлаш масаласи устувор аҳамият касб этяпти. Жорий йил ноябрь ойида Ўзбекистон Халқаро миграция ташкилотига аъзо бўлди. Яқинда «Халқаро миграция ташкилоти Конституциясини ратификация қилиш тўғрисида»ги қонун қабул қилинди. Бу нимани англатади? Аввало, ҳар бир шахснинг меҳнат қилиш, эркин касб танлаш, адолатли шароитларда ишлаш ва қонунда кўрсатилган тартибда ишсизликдан ҳимояланиш ҳуқуқларини рўёбга чиқаришда муҳим омил саналади.\nШуни ҳам айтиш керакки, Ўзбекистон Республикаси Президентининг «Ўзбекистон Республикаси фуқароларининг вақтинчалик меҳнат фаолиятини амалга ошириш учун республика ташқарисига транспортда чиқиш вақтида хавфсизлигини таъминлаш чора-тадбирлари тўғрисида»ги қарорига асосан, мамлакатимизнинг ҳар бир ҳудудида хорижга ишга чиқаётганларга имтиёз бериш ва маслаҳат марказлари ташкил этилган. Чет элда ишлаётган фуқаролар манфаатларини ҳимоя қилиш, зарур ҳолларда уларга амалий ёрдам кўрсатиш мақсадида Корея Республикасида Ташқи меҳнат миграцияси агентлигининг ваколатхонаси очилган. Россия Федерацияси ва яна бир нечта давлатда ваколатхоналарни очиш юзасидан ташкилий ишлар якунига етказилган.\nМуҳими, меҳнат миграцияси масалаларини тартибга солиш, соҳанинг ҳуқуқий асосини янада такомиллаштиришга қаратилган «Хусусий бандлик агентликлари тўғрисида»ги қонун қабул қилинди. Муаммоларни бартараф этиш, хорижда фаолият олиб бораётган юртимиз фуқароларининг ҳуқуқлари кафолатларини таъминлаш, чет элга кетишдан олдин уларнинг касбий маҳоратини ошириш масалалари агентликларнинг бевосита вазифасига киради.\nСеминарда, шунингдек, 18 декабрь санаси Халқаро мигрантлар куни, деб номланишининг сабаби ва моҳияти ҳақида ҳам сўз борди. Қайд этилдики, бу сана 1990 йилда қабул қилинган Халқаро конвенция билан бевосита боғлиқ бўлиб, шу асосда БМТ Бош Ассамблеясининг 2000 йил 4 декабрдаги резолюцияси қабул қилинган.


АНАИТ КИЛЕДЗЕ: АСОСИЙ ИЛҲОМ БУ МУҲАББАТ! 15.10.2012 18:42\nМиллий санъат марказида либослар намойишларини ташкиллаштириш бўйича мутахассис, стилист Anait Kiladzeдан маҳорат дарси тақдим этилди.\nУнда дизайн соҳасига ихтисослашган билим юртлари талабалари, мода ихлосмандлари, ОАВ вакиллари иштирок этишди.\nAnait Kiladze нуфузли мода намойишларини ташкил этишдаги муҳим жиҳатларни, бундай намойишлар ташкил қилиш учун нималарга аҳамият бериш зарурлиги ҳақида ўз фикрларини билдирди.\nАслида либослар намойишларини ташкил этиш дизайнерлик либосини яратишдан кам бўлмаган меҳнат ва ижодкорона ёндошувни талаб этади. Америкалик мутахассис, собиқ балерина Анаит Киладзе либослар тўплами намойишини ажойиб услубда ва таасурот қолдирадиган шаклда тақдим этиш ҳақида маълумотлар берди. Аnait Kiladze фэшн-шоуларни қандай қилиб муваффақиятли ташкил этиш мумкин, гўзаллик оламни қутқарганидек, мода ҳам оламни қутқариши мумкинми сингари, шунингдек, ўзининг фаолияти ва ҳаёти ҳақидаги кўплаб саволларга жавоб қайтарди.\nСтилист тариқасида ишлаган фильмлари, улардаги актрисаларга танланган имижлар, ҳамкорликда ишлашга муяссар бўлган машҳурлар ҳақида сўзлаб берди.\nАсосий илҳом – бу муҳаббат, - деб ҳисоблайди Аnait Kiladze. Инсон муҳаббат билан ёндашадиган барча нарса унга ижодда, ишда, ҳар қандай соҳада нимадир яратиш учун илҳом бағишлайди: - Мен Тошкентга ташриф буюрдим ва аллақачон бу шаҳар, бу давлатни севиб улгурдим. Ишонаманки, ушбу ташрифим мен учун илҳом манбаи бўлади”.\nАnait Kiladze, мода намойишлари ташкилотчиси:\n- Мен гўзал шаҳар ва гўзал инсонларни, гўзалликни кўрсам илҳомланаман. Тошкент ва ундаги инсонлар мени жуда ҳам илиқлик билан кутиб олдилар. Бу ерда эканлигимдан бахтиёрман! Касбим шундан иборатки, ўша ўзим бирга ҳамкорлик қилган дизайнернинг тўпламини ҳаммани ҳайратлантирадиган даражада ёрқин ва чиройли тақдим этишдир. Мен доим изланишдаман, доим сафарлардан янги тажрибалар ўрганишга ҳаракат қиламан. Шунинг учун ҳам ҳозир Тошкентда янги услублар, ўзбекона анъаналар ва маданиятни, ҳаттоки, ўзбекча сўзларни ҳам ўрганишга ҳаракат қилмоқдаман. Бу ердан кўп таассуротлар олмоқдаман. Санъат ҳафталигида бевосита иштирок этиб, кузатар эканман, уни ташкиллаштириш ва ўтказилиши учун қанча меҳнат сарфланганини ҳис қиляпман. Мазкур Санъат ҳафталигидан санъат, мода, кино, театр, маҳорат дарслари ва яна кўплаб нарсалар ўрин олган. Бу эса, ёшларнинг янги маълумотлар олиши учун замин яратади ва уларни илҳомлантиради.\nДизайнер ва стилистнинг ҳамжиҳатликда ишлаши бу муваффақиятли фэшн намойишнинг асосий жиҳатларидан бири эканлиги, дизайнер стилистга ўз намойишида айнан қандай образларни кўришни истаётганлигини аниқ айтиши зарурлиги, стилист шунга кўра моделлар танланиши ҳам муҳим эканлиги, улар коллекцияга мос ташқи кўринишга эга бўлиши ва уларга мос аксессуар, соч турмаклари ва макияжлар танланиши, мода намойишида, ҳамма нарса, мусиқадан тортиб, интерьергача тўплам билан уйғунлашган ҳолда бир бутунликни ташкил этиши, айниқса, мусиқа тўплам ҳамоҳанг равишда танланиши кераклиги, у тўпламни “ёпиб” қўймаслиги кераклиги ҳақида айтиб ўтди.\nШунингдек, кўпгина ёшларни қизиқтирган савол, “қандай кийиниш кераклиги” ҳақида ҳам ўз фикрини билдириб, аввало, биринчи ўринда вазиятга, шароитга мос кийиниш кераклиги, агар иш вазифасига кўра, қоидага мос кийиниш зарур бўлмаса, унда инсон ўзига қулай кийиниши кераклигини айтиб ўтди. Либос, инсоннинг камчиликларини беркитиб, унинг ташқи кўринишини, гўзаллигини намоён қилиши кераклигини таъкидлади.\nAnait Kiladze асли Арменияда туғилган бўлиб, 2 ойлигида оиласи билан Грузияга кўчиб кетишган. У Грузиядаги Чабукиани балет мактабини ҳамда А.Я.Ваганова номидаги Балет Академиясини тамомлаган. Профессионал балерина. Грузия Опера ва балет театрида ҳам фаолият юритган. 1 йил Қозоғистонда яшаган. Кейин эса доимий яшаш учун АҚШ га кўчиб кетган.\n10 йил аввал мода оламида ўз фаолиятини бошлади. Кўплаб, модельер ва дизайнерлар билан ҳамкорликда ишлаган. Ҳолливуддаги бир қатор фильмларда стилист (либос танлаш бўйича) бўлиб фаолият юритган. Ҳозирда Kila Enterprises компанияси раҳбари.


Вице президент подшоҳ билан учрашди\n25 ноябр 2020, Тошкент вақти: 21:12\nАҚШ вице президенти Дик Чейни Ар-Риёд шаҳрида Саудия Арабистони подшоҳи Абдулла билан учрашди. Сўзлашув чоғида энергия ресурслари нархи глобал миқёсда ошиб бораётгани масаласи муҳокама қилинди.\nДик Чейнининг ёрдамчилари айтганига кўра, музокара самарали бўлган ва кўп масалаларда икки томон фикри бир хил бўлган.\nНефть нархини пасайтириш учун АҚШ Саудия Арабистонини нефть қазиб чиқариш ҳажмини оширишга чақириб келаётган эди. Яқин Шарққа сафарини Туркияга ташрифи билан якунлашидан олдин АҚШ вице президентининг Исроил ва Иордан дарёсининг ғарбий соҳилига бориши режалаштирилган.